Realme GТ — Snapdragon 888 процессорида ишлайдиган энг арзон смартфон тақдим этилди - Daryo\n10:58, 10.03.2021 10398\nRealme GТ — Snapdragon 888 процессорида ишлайдиган энг арзон смартфон тақдим этилди\nRealme компанияси Snapdragon 888 чипида ишлайдиган энг ҳамёнбоп смартфон — Realme GТ’ни тақдим этди, деб хабар беради «Afisha.uz».\nТаъкидланишича, янги модель «1950- ва 1960 йиллардаги GТ классига кирувчи кучли спорт автомобилларидан илҳомланилган ном ва дизайнга» эга. Сотувга учта версия чиқади, улардан биринчиси кумушранг бўлиб, 3D-шиша нақшлар туширилган. Шу орқали қурилма юзасида «ёруғлик тарқалиши ва бирлашувининг оптик эффектига эришилган».\nИккинчи модель — «ёруғликни ютиш эффектини ҳосил қилувчи» махсус оптик плёнкага эга ҳаворанг. Учинчи версия — эни бўйича камера блокига тенг қора тасмали сариқ модель. Охирги вариантдаги Realme GТ’нинг орқа қопқоғи чармдан ишланган.\nАппаратга пикселлари сони 2400х1080 га тенг 6,4 дюймли, янгиланиш частотаси 120 герцга тенг Super AMOLED экран ўрнатилган, бармоқ изи сканери ҳам дисплей юзасида жойлашган. Смартфондаги камералар сони тўртта: 64 мегапикселли асосий, 8 мегапикселли ултра кенг бурчак, 2 мегапикселли макро-объектив ва 16 мегапикселли фронтал камера. Телефон 4К форматда видеоларни ёзиб олишга қодир.\nRealme GТ’нинг асосий ўзига хослиги янги қурилмалар ичига Snapdragon 888 процессори ўрнатилган. График тезлаштиргичи Адрено 660 бўлиб, унга 6 ёки 12 гигабайтли тезкор хотира ёрдам беради. Смартфонга VS Voost зангламайдиган пўлатдан тайёрланган совитиш тизими қўшилган — бу юқори иссиқлик тарқалиш коэффициентига эга енгил 3D буғ совитишининг янги авлоди ҳисобланади.\nИчки хотираси — 128 ёки 256 Гб. Аккумулятори сиғими 4500 мА/соат бўлиб, 65 ваттли тезкор қувватланиш функциясига эга.\nЯнги смартфоннинг жаҳон бўйлаб савдолари 10 март куни бошланади. Realme GТ’нинг расмий нархи — 8/128 Гб версияси 428 доллар, 12/256 Гб версияси — 505 доллар.\n09:51 Бугун 1949\n09:22 Бугун 2738\n08:34 Бугун 6185\n08:29 Бугун 8439\n12:13, 04.12.2021 88570\n21:41, 03.12.2021 76254\n11:54, 04.12.2021 73519\n08:13, 04.12.2021 59883


“Ишбилармон аёл” кўрик танлови тадбиркорликда янги ғояларнинг оммалашишига туртки бўляпти | O'zLiDeP\n“Ишбилармон аёл” кўрик танлови тадбиркорликда янги ғояларнинг оммалашишига туртки бўляпти\nХатирчи туманида “Ишбилармон аёл” республика кўрик танловининг туман босқичи ўтказилди.\nТанловда 10 нафар тадбиркор, фермер, фаолиятини энди бошлаган ишбилармон хотин-қизлар иштирок этди.\n- Бугун давлатимиз раҳабри томонидан хотин-қизлар тадбиркорлигига берилган эътибор ҳар қачонгидан юқори ўринда. Мен ҳам оддий қишлоқ деҳқон аёли ўз еримда узум экиб, майиз етиштириб, олиб-сотарларга сотиб юрган, айтиш жоиз бўлса кичик тадбиркор эдим. Бугун эса Болгария ва Қозоғистон давлатларига майиз ва ёнғоқ етиштириб бериш бўйича шартномам бор, аҳолидан сут маҳсулотини сотиб олиб музқаймоқ ишлаб чиқариш цехини йўлга қўйганман, 10 нафар доимий 30 нафар мавсумий ишчиларим бор катта тадбиркорман десам янглишмаган бўламан. Шунингдек, мен ёғ олиш учун кунгабоқар ҳам етиштираман. Яқинда бир семинарда иштирок этдим. Соя ўсимлигидан сут, қаймоқ олиниши ва ундан қолган махсулотни қандолатчиликда фойдаланиш мумкинлигини ўргандим. Яқин келажакдаги режаларимдан бири ерни қайта экиш мавсумида соя экиб, соядан турли хил маҳсулотлар ишлаб чиқаришни йўлга қўйиш,- дейди кўрик танлов иштирокчиси “Нурмонова Чарос” фермер хўжалиги раҳбари Ч.Нурмонова.\nҲакамлар ҳайъати қарорига мувофиқ “Замонавий ташаббускор аёл”, “Энг фаол ёш тадбиркор”, “Қишлоқни ижтимоий ривожлантиришда фаоллик кўрсатган фермер аёл” каби номинациялар ва 1, 2, 3 ўрин ғолибларига диплом ва эсдалик совғалари топширилди.\nКўрик танловда 1-ўринни қўлга киритган кооперация раҳбари Ҳамраева Мунирага вилоят босқичида Хатирчи тумани шаънини муносиб ҳимоя қилишга ишонч билдирилди.\nва мавқеини ошириш бўлими мудири.


Мойнақта 350 ҳаял-қызың бәнтлиги тәмийинленеди- Kruz.uz\nМойнақта 350 ҳаял-қызың бәнтлиги тәмийинленеди\n13:18, 11.07.2019 304 0 Мойнақ районы\nМойнақ районының орайында қурып питкерилген 350 орынға мөлшерленген "Мойнақ парлақ текст" ЖШЖне қарасылы тигиўшилик фабрикасы өз жумысын баслаў алдында тур. Бул ҳаққында район хабаршысы Захида Қалжанова мәлим етти.\nҚурылыс жумыслары усы жылдың февраль айында басланған фабрикаға Кытай ҳәм Туркиядан ең соңғы заманагөй компьютер технологиялары менен ислейтуғын 320 дана тигиў машиналары ҳәм утюглар әкелип орнатылды. Онда жумыс ислеўши хызметкерлер ушын да барлық шәраятлар жаратылған. Асхана, мәжилислер залы, медицина ханасы ҳәм жуўыныў ханалары усылардың қатарына киреди. Сондай-ақ, хызметкерлердиң кәсиплик маманлығын арттырыўда Наманган ўәлаятынан тәжирийбели қәнигелер бириктириледи.\nЖәне бир әҳмийетли тәрепи сонда, ЖШЖ жанынан фабрикада тигилген кийим-кеншеклерди жергиликли халыққа, сондай-ақ, районға келип-кетиўши туристлерге сатыў ушын арнаўлы дүкан шөлкемлестирилген.\n– Фабрика иске қосылыўы менен райондағы жумыссыз, қолында өнери бар бир неше жүзлеген ҳаял-кызларымыздың бәнтлиги тәмийинленеди, – дейди фабрика директоры Ж.Ахмаджанов. – Бунда тийкарынан экспорт мәселесине айрықша итибар қаратқанбыз. Атап айтқанда, фабрикада тигилген көйлек, футболка, куртка ҳәм ветровка сыяқлы басқа да кийим-кеншеклерди Россия, Қазақстан ҳәм Европа мәмлекетлерине экспорт етиў режелестирилген.\n15:45, 08.11.2019 1215\nҚарақалпақ мәмлекетлик университети музей Б.Ельманов ик министри орынбасары Елмуратов Даўлет Жеңисбек Пиязов Төрткүл Лизахан Халықназарова ҚМУб сыртқы бөлим Нексия\n21:48, 13.11.2019 1022


36-тур, 30 апрель, соат 19:00\n13.Ойер Паредес (Д)\nГарет Бэйл (80)\n90+3' Ўйин сўнгида "Реал Сосьедад" жарима тўпини ўйинга киритди. Данило тўпни тепиб юборди. Шу паллада ўйин якунланди.\n90' Бурчакдан етказилган узатмага Микель Гонсалес бош билан зарба берди. Ноаниқ\n87' "Сосьедад" бурчак тўпини ўйинга киритди. Хавфли вазият содир бўлмади\n85' "Реал"да ўзгариш: Модрич ўрнига Матео Ковачич тушди\n82' Прието жарима майдончаси бурчагидан узатма берди. Навас тўпни эгаллади\n80' ГОООООЛ! Гарет Бэйл, 0:1 Васкес ўнг қанотдан узатма берди. Уэльслик ҳужумчи ҳимоячиларни ортда қолдирди ва бош билан дарвозани ишғол қилди!\n78' Вуууҳ! Хесе жарима майдончаси ташқарисидан олис бурчакка айланма зарба берди. Тўп Рульининг қўлидан майдонни тарк этди.\n76' Вуууҳ! Исконинг ажойиб узатмасидан кейин Бэйл ўнг қанотдан жарима майдончасига кирди ва дарвоза олдига узатма берди. Дарвозабон тўпни эгаллади.\n75' Лука Модрич огоҳлантирилди\n74' ВУууууҳ! Модричнинг узатмасидан кейин Хесе ўнг томондан жарима майдончасига кирди ва зарба берди. Рульи зарбани қайтарди!\n73' "Реал"да ўзгариш: Хамес ўрнига Иско тушди\n72' Брума бу сафар ўйиндан олис масофадан зарба берди. Навас тўпни эгаллади\n71' Брума жарима зарбасини тепди. Анча ноаниқ\n70' Казмеро фол ишлатди. Дарвозагача 26 метр масофа\n68' "Реал Сосьедад"да ўзгариш: Маркель Бергера ўрнига Диего Рейес тушди\n66' "Реал"да ўзгариш бўлди. Майораль ўрнига Хесе тушди\n65' Вуууууҳ! Ҳимоячининг хатосидан кейин тўпни Бйэл эгаллаб олди ва жарима майдончаси кириб, Хамесга узатма берди. Ҳимоячи тўпни қайтаришга эришди\n63' Мезбонларнинг иккита ҳужуми бартараф этилди\n62' Начо Фернандес огоҳлантириш олди.\n59' Серхио Рамос сариқ карточка олди. Хаби Приетога нисбатан қўпол ўйнагани учун\n58' !!! Вуууууууҳ! Эҳҳҳҳҳ, Бэйл! Хамес чап қанотдан узатма берди. Ҳимоячи тўпни ўта муваффақиятсиз қайтарди. Гарет 7-8 метрдан дарвозага зарба берди. Тўп дарвозабоннинг оёғига тегиб қайтди! Омад "Реал Сосьедад" томонида бўлди!\n57' Данило жарима майдончаси ташқарисидан зарба берди. Ноаниқ\n55' Хавфли вазият! Қарши ҳужумдан кейин Сурутуса тўпни "Реал" жарима майдончаси ичида қабул қилди ва зарба берди. Тўп Вараннинг оёғидан майдонни тарк этди\n54' Майдон марказига яқин жойдан белгиланган жарима тўпини Хамес ўйинга киритди. Ҳимоячи бош билан тўпни ён томонга уриб юборди\n51' "Реал Сосьедад" бурчак тўпини ўйинга киритди. Навас тўпни эгаллай олмади\n49' Хаби Прието сариқ карточка олди. Ҳаводаги курашда Рамосга нисбатан тирсак ишлатди\n48' Данило ўнг қанотдан узатма берди. Тўпни ҳимоячи майдон ташқарисига чиқариб юборди. Бурчакдан етказилган узатмага Бэйл бош билан зарба берди. Ноаниқ\nБиринчи бўлим статистикаси.\nТўп назорати - 41 - 59%\nЗарбалар - 5 - 12;\nДарвоза томон зарбалар - 2 - 2.\nБурчак тўплари - 1 - 4\nҚоидабузарликлар - 8 - 8.\nОгоҳлантиришлар - 2 : 1.\n45' Мальенко биринчи бўлимга вақт қўшмади. Танаффус. Ҳозирча ўйинда ҳисоб очилмади\n45' Бурчакдан етказилган узатмага Варан бош билан зарба берди. Ноаниқ\n44' Вуууҳ! Сальдуа жарима майдончаси чизиғи устидан кучли зарба берди. Тўп бироз дарвзоза устидан ўтиб кетди\n42' Маркель Бергара огоҳлантириш олди. Майдон марказида Бэйлни чалиб йиқитди\n41' Бэйл эса мазкур вазиятда тўпни қайтараётган ҳимоячига сакраб урилгани учун огоҳлантириш олди\n40' ВУУУУУҲ! Начо Фернандес! У чап қанотджан ҳимоячидан ўтиб кетиб, деярли бирга бир вазиятда зарба берди! Тўп ҳимоячига тегиб, дарвозага қараб бораётганида, бошқа ҳимоячи тўпни бош билан қайтариб қолди!\n35' Қанотдан етказилган узатмага Бэйл зарба берди. Ноаниқ\n33' Хамес ҳимоячининг устидан тўпни ошириб, жарима майдончасига кирмоқчи бўлди, аммо бошқа ҳимоячи тўпни эгаллаб олди\n30' Тўп асосан майдон марказида. Жамоалар навбати билан тўпни йўқотишмоқда\n28' "Сосьедад"нинг ҳуужмлари бартараф этилди\n25' Мезбонлар 2та хавфли ҳужум ташкил қилишди. Ҳужумчи бирга бир вазиятга чиқаётганида Навас жарима майдончасини ташлаб чиқиб тўпни қайтарди. Такрорий ҳужум пайтида чап қанотдан етказилган узатмани Прието дарвоза томон бурди. Зарба кучсиз чиқди. Посбон эгаллади\n24' "Сосьедад" бурчак тўпини ўйинга киритди, меҳмонлар қайтаришди. Такрорий ҳужум пайтида тўпни Кейлор Навас эгаллади\n23' Мезбонлар ўнг қанотдан ҳужумга ўтишди ва бурчак тўпи ишлашди\n21' Вууууҳ! Хамес чап қанотдан узатма берди. Бэйл 11 метрли нуқта устида баланд сакраб, бош билан зарба берди. Яна ноаниқ\n20' Устунлик тўлалигича мадридликлар томонида Каземиро олис масофадан зарба бераётганида, сирпаниб йиқилиб тушди. Натижада зарба ноаниқ чиқди\n18' Майораль офсайдда қолди\n17' Мезбонлар майдон марказида тўпни эгаллаб олишди. Сурутуса бироз олдинг юрди ва Кейлор Навас олдинга чиқиб кетганини кўриб, олис масофадан зарба берди. Дарвозабон тўпни эгаллаб олди\n15' ВУУУУҲ! Бурчакдан етказилган узатмага Бэйл бош билан зарба берди. Тўп шундоққина устун ёнидан ўтиб кетди!\n14' Сан-Себастьянда ёмғир ёғмоқда\n12' Вуууҳ! Бурчакдан етказилган узатмага Рамос бош билан зарба берди. Тўп олис устун ёнидан ўтиб кетди\n9' Хавфли зарба! Модричнинг майдон марказидан берган узатмасидан кейин Начо чап қанот бўйлаб олдинга ўтди ва жарима майдончасидаги Хамесга узатма берди. Родригеснинг ўткир бурчак остида берган зарбасини Рульи оёқғи билан қайтарди!\n9' Васкес жарима майдончасига кираётган Бэйл томон узатма берди. Ҳимоячилар тўпни қайтаришди\n7' Данило ўнг қанотдан жарима майдончасига узатма берди. Басклар тўпни эгаллаб олишди\n4' Вуууҳ! Хамеснинг узатмасидан кейин Бэйл ўнг қанотдан жарима майдончасига кирди ва ўнг оёқда зарба берди. Тўп олис устундан 2-3 метр масофадан ўтиб кетди\n' Зидан бугун бир неча нафар асосий таркиб футболчилари хизматидан фойдалана олмаяпти. Роналду, Бензема ва Кроосда жароҳатлар бор. Марсело, Пепе ва Карвахаль захирада қолишган\n' "Реал Сосьедад" "Аноэта"да "Реал Мадрид"ни қабул қилмоқда. Жамоалар майдонга чиқиб келишган\n' Қадрли футбол мухлислари! Испания Ла лигаси баҳсидан матнли онлайн трансляцияни бошлаймиз


— Севишиб турмуш қурганмиз. Ҳозир икки қиз бир ўғлимиз бор. Аммо эрим бир неча йилдан буён менга хиёнат қилиб келади. Батафсил... Янги шарх қўшиш БУРЖИНГИЗГА ҚАРАБ... ХАФА ҚИЛМАЙМИЗ!\nАгар стаканли музқаймоқни хуш кўрсангиз, сиз ақлли, мулоҳазали ва жуда вазминсиз! Бу тоифа қизлар романтик йигитларни унчалик хушлашмайди. Батафсил... Янги шарх қўшиш БОЛАЛИКДАН ЧИҚМАГАН КАТТА КИШИЛАР\nДунёни бошқариб турса ҳам, эркакнинг орқасида «ОНА» деган катта куч туради. Демак, энг мартабаси баланд, энг қаттиққўл эрйигит ҳам онасининг олдида оддий бир бола бўлади-қўяди. Батафсил... Янги шарх қўшиш «ДАМ ОЛМОҚЧИМАН, АММО ДАМИМ ИЧИМДА...»\nБир мақомда ва зерикарли ўтаётган ҳаётга ранг бериш, оила даврасида тоғ ёнбағирларига чиқиб дам олиш, муҳитни ўзгартириш ва шу орқали муносабатларга мустаҳкамлаш кўпчилик аёлларнинг орзуси. Батафсил... Янги шарх қўшиш ЎҒЛИНГИЗГА ТЎҒРИ ТАРБИЯ БЕРАЯПСИЗМИ?\nБатафсил... Янги шарх қўшиш СОВҒАНИНГ «РАНГИ» ҲАМ МАЪНО АНГЛАТАР ЭКАН\nСовға учун бирор нарса танлаганда ва уни безак-қоғозга ўраганда қандай ранг танлашингиз кўп нарсани билдириши мумкин. Батафсил... Янги шарх қўшиш СИЗ ҚАНДАЙ ОНАСИЗ? ЁХУД ЕТТИ ТОИФАДАГИ ОНАЛАР ПОРТРЕТИ Бугун эътиборингизга етти тоифадаги оналар портретини ҳавола этамиз. Уларнинг қайсидадир ўзингизни кўрасиз. Ўз кучли ва ожиз жиҳатларингизни танқидий баҳолашингизни таклиф этамиз. Батафсил... Янги шарх қўшиш БАЛКИ ДАМ ОЛИШ ВАҚТИ КЕЛГАНДИР?!\nОдам темир машина эмас, у дам олиши шарт. Тинимсиз меҳнат қилиш яхши, аммо ишнинг баракаси инсоннинг жисмоний ва руҳий ҳолатига бевосита боғлиқ. Батафсил... Янги шарх қўшиш «ХАТО БИЛАН БОШЛАНГАН ТУРМУШИМ ТИНЧМАС»\n— Телефон орқали бир йигит билан танишиб қолдим. Сўнг учрашувга таклиф қилди, розилик билдирдим. Ўн беш кунлар чамаси учрашиб юрдик. Батафсил... Янги шарх қўшиш Бошқа мақолала...\nБУРЖИНГИЗГА МОС ЛАБ БЎЁҒИ ТАНЛАНГ! ДИДИНГИЗГА БАҲО БЕРИНГ!


«Кашфиёт» салати Тўйимли егулик!\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари «Кашфиёт» салати Тўйимли егулик!\t10:53, 05 октябрь 2016\tЗарур масаллиқлар: 500 гр. қайнатилган мол гўшти, 150 гр. пишлоқ, 50 гр. ёнғоқ мағзи, зайтун ёки ўсимлик ёғи, 1 дона булғор қалампири, кўкпиёз, петрушка, туз, хантал.\nТайёрланиши: 1. Қайнатилган мол гўштини сомонча шаклида майдалаб тўғранг. Қиздирилган ўсимлик ёғида хантал қўшиб, қовуриб олинг. Сўнгра майдаланган кўкатларни қўшинг.\n2. Булғор қампирини сомонча шаклида тўғраб, салатга солинг. Майдаланган ёнғоқ мағзи ва катта тишли қирғичдан ўтказилган пишлоқни қўшсангиз ва туз намаганини созласангиз, салат тайёр.


Хитой ОАВлари Россиянинг янги қуролини "АҚШ ва НАТОнинг даҳшатли туши" дея айтишди - 14.11.2019, Sputnik Ўзбекистон\nРоссиянинг “Сармат” қитъалараро баллистик ракетасини кейинги йилда ишга туширилиши АҚШ ва НАТОнинг ҳарбий мудофааси учун катта муаммо бўлиши мумкин. 14.11.2019, Sputnik Ўзбекистон\nРоссиянинг “Сармат” қитъалараро баллистик ракетасини кейинги йилда ишга туширилиши АҚШ ва НАТОнинг ҳарбий мудофааси учун катта муаммо бўлиши мумкин.\nТОШКЕНТ, 14 ноя – Sputnik. Россиянинг “Сармат” қитъалараро баллистик ракетасини 2020 йилда ишга туширилиши АҚШ ва НАТОнинг ҳарбий мудофааси учун катта муаммо бўлиши мумкин, деб ёзмоқда Хитойнинг Sina нашри. РИА Новости хабарига асосан.\nНашрда ёзилишича, ушбу турдаги ракеталар Р-36 “Воевода” қитъалараро ракетани алмаштириш учун мўлжалланган.\n"Сармат" ракетасининг учиш масофаси 18 минг километрни ташкил этади, 16 тагача ядровий ўқ зарядларини олиши мумкин.\nМуаллифлар фикрига кўра, бу “Техас штати ёки Францияга тенг бўлган ҳудуддаги барча объектларни яксон қилиш учун” етарли бўлади.\nШунингдек, нашр Россиянинг "Авангард" юқори тезликдаги жанговар ракетаси ишлаб чиқишга эътибор қаратади. Таъкидланишича, бу қурол "Ғарбни мудофаа ва ядровий қуролланиш стратегиясини қайта кўриб чиқишга мажбур қилиши мумкин".\nМуаллифлар америкалик ҳарбий экспертларининг "Россия гипертовушли қуроллари соҳасида АҚШ ва НАТОдан яққол олдинда" деган сўзларини келтиришди.


Газ нархи яна оширилиши мумкин — Sof.uz\nЖАҲОН 1,273,709 262,486 69,456\nГаз нархи яна оширилиши мумкин\n5.03 22:48 1187 Ўзбекистон\nКорпоратив трансформациялар бўйича Осиё тараққиёт банки маслаҳатчиси Арильд Дирсерт Ўзбекистонда табиий газ нархининг пастлиги соҳа ривожига тўсиқ эканини қайд этди. Унинг «Ўзтрансгаз» компанияси ахборот хизматига берган интервьюсида шу ҳақда таъкидланган.\n«Табиий газ учун ички нархнинг паст экани газдан самарасиз кўп фойдаланишни рағбатлантирмоқда ва газ етказиб бериш учун талаб этиладиган инвестициялар, газотранспорт тизимни хавф остига қўймоқда. Бу вазият эскирган газотранспорт инфратузилмасини бугун зудлик билан замонавийлаштиришни талаб этади», — дея фикр билдирган норвегиялик мутахассис.\nАрильд Дирсертнинг қўшимча қилишича, Ўзбекистон ҳукумати мамлакатдаги табиий газ сектори манфаатдор томонининг роли ва структурасини соҳага мослаштириб борса, эркин газ бозорида кузатилганидек, мамлакатнинг ўзига фойда бўлади. Шунингдек, табиий газ секторида ўсиш бўлади.\nАрильд Дирсерт «Ўзтрансгаз» молиявий барқарорлиги ва ривожланиши учун компания хизмат функциялари бўйича бўлиниши зарурлигини айтди. У гапларини қайта ташкил этилган «Ўзбекнефтгаз» мисолида тушунтирди. Қолаверса, газ қазиб чиқарувчилар ўз маҳсулотини эркин бозорда сотиш имкониятига эга бўлиши таъкидланди.\n«Газета.uz»нинг ҳукуматдаги манбаси мутахассиснинг фикри тез орада табиий газ нархи яна оширилишига ишора қилишини айтди. Унинг билдиришича, Ўзбекистон газ учун ички нархни жаҳон бозори даражасига етказмай, инвесторларни жалб этиши пировард мақсадга етиштирмайди. Негаки, инвестор қуйи нархлар билан киритган сармоядан фойда кўрмайди.\nҲукумат қарор лойиҳасида 2020−2025 йилларда Ўзбекистонда табиий газ захираларининг ортиши 361 млрд куб метрга, нефт эса 20,4 миллион тоннага етиши мумкинлиги билдирилганди. Шунинг билан, ҳукумат Марказий Осиёда газ ҳабини яратиш ва биржа бозорини ривожлантиришни кўзлаган.\nАммо бош прокурор Ниғматулла Юлдашев маълумоти бўйича, бир ҳафта давомида 41та ҳолатда 28 млрд сўмлик (2,94 млн доллар) табиий газ талон-торож қилингани аниқланган. Яъни соҳа бир вақтнинг ўзида коррупция, талон-торож қилишлар ҳамда самарасиз бошқарув тизими билан курашмоқда.\nОхирги марта табиий газ учун ички нарх 2019 йил 15 августда оширилган. Айни пайтда аҳолига етказиб берилаётган 1 куб метр табиий газнинг баҳоси ҳисоблагич бўлганда 380 сўмни ташкил этади. Ҳисоблагич бўлмаганда овқат пишириш ёки совуқ сувни иситиш учун ишлатиладиган газнинг нархи 660 сўм, хонани иситиш учун эса 380 сўм этиб белгиланган.\nКеча, 10:14 14395\n4.04 00:22 10386\n3.04 16:04 5934\n4.04 09:21 5130\n4.04 09:21 5107\nБош вазир ортиғи билан газ, электр энергия берилаётган бўлса-да, халққача етиб бормаётганини кескин танқид қилди\n29.11 15:52 3979\n«Ўзтрансгаз» ҳайдовчиларни огоҳлантирмоқда\n18.11 22:14 2431 Ўзбекистон\nАбадий музликларнинг эришидан Россия йилига 2,3 млрд доллар зарар кўради\n19.10 13:22 440\nНаманганда маҳалла пулига қурилган газ қувурларини газчилар кесмоқда\n14.09 11:47 153 Ўзбекистон


"Бунёдкор" янги футболчиларни расман таништирди (Фото) - Zamin.uz\n“Бунёдкор” ФК янги мавсум олдидан ОАВ вакиллари билан учрашув ташкил этди.\nУнда клуб Биринчи вице-президенти – Бош директори Бахтиёр Бобоев ва жамоа бош мураббийи Сергей Лушан иштирок этишди. Шунингдек, “Бунёдкор”нинг янги мавсум олдидан ўз таркибига қўшиб олган футболчилари – Артём Филипосян, Обид Жўрабоев, Шакер Зуаги, Мирзоҳид Ғофуров, Отабек Шукуров ва Элдор Шомуродов ҳам қатнашишди.\nБахтиёр БОБОЕВ (“Бунёдкор” ФК Биринчи вице-президенти – Бош директори): - Аввало, барчангизни бошланаётган янги мавсум билан муборакбод этаман. Ўтган йил жамоамиз учун омадсиз ўтди. “Бунёдкор” ўзига ярашмайдиган ўринни банд этди. Бу йил клубимиз ташкил этилганига 10 йил тўлади. Юбилейимизга катта режа ишлаб чиқилган. “Бунёдкор” бу йил ҳам худди аввалги йиллардаги каби ўз олдига юксак марраларни забт этиш вазифасини қўяди. Таркибимизга Шакер Зуаги ва бошқа бир неча маҳаллий, келажаги порлоқ ўйинчиларни таклиф этдик. Ўйлайманки, бу йил яхши натижалар қайд этамиз. Журналистларга доимо эшигимиз очиқ. Бизни мақтаб ёзишларинигина эмас, балки ўринли танқид қилишларини ҳам истаймиз. Ана шунда қўзимиз илғамаётган камчиликларимизни билиб олардик. “Бунёдкор” 2015 йилги мавсум давомида мухлислар кутаётган даражада ўйин кўрсатишига ишонаман.\nСергей ЛУШАН (“Бунёдкор” ФК бош мураббийи): - Иккита хоржий йиғин ўтказдик. БАА ва Туркияда шуғулландик. Жуда кўп ўртоқлик учрашувларида иштирок этдик ва жамоани шакллантиришга уриндик. Ўтган йили жамоани қабул қилиб олганимда фақат натижа учун ҳам ўйнашимиз мумкин эди. Лекин биз таркибни ёшартириб, келажак ҳақида ўйладик. Аслида бу қарор клуб рахбарияти томонидан маъқулланган ғоя эди. Ёшлар, ўсмирлар терма жамоаларини олиб қаранг. Барча етакчилар бизнинг тарбияланувчиларимиз. Жамоамизнинг бугунги кундаги ўртача ёши 23ни ташкил этади. Мен жамоамиз келажагига ишонаман.\nШундан сўнг жамоанинг янги аъзолари улар тўп тепадиган рақамлар акс эттирилган футболкалар тантанали равишда топширилди. Унга кўра, Артём Филипосян 16, Обид Жўрабоев 15, Шакер Зуаги 7, Мирзохид Ғофуров 11, Отабек Шукуров 29, Элдор Шомуродов 39-рақамларда ўйнаши ойдинлашди.\nТадбир якунида “Бунёдкор” футболчилари янги мавсум олдидан фотосессияда суратга тушишди.\nМанба: www.stadion.uz “Замин” янгиликларини “Facebook”да кузатиб боринг\nЯнгиликлар » Спорт » "Бунёдкор" янги футболчиларни расман таништирди (Фото)


Республикамизнинг 9 ҳудудида ёғ нархи пасайган, 5 вилоятда эса ошган – Қорақалпоғистон Ахборот Агентлиги\n11 май 2021, 12:53 73\nРеспубликамизнинг 9 ҳудудида ёғ нархи пасайган, 5 вилоятда эса ошган\nАсосий турдаги озиқ-овқат маҳсулотлари нархлари барқарорлигини сақлаш долзарб вазифалардан бири ҳисобланади. Айниқса, бугунги глобал инқироз шароитида озиқ-овқат маҳсулотлари учун жаҳон нархларининг кескин ўзгарувчанлиги шароитида ички бозорнинг нарх-наво сакрашларига нисбатан барқарорликни таъминлаш жуда муҳим.\nИқтисодий тадқиқотлар ва ислоҳотлар маркази (CERR) мамлакатимиз ички бозорларида нархлар бўйича доимий мониторинг олиб бормоқда. Хусусан, 2021 йил 28 апрелдан 5 майга қадар асосий турдаги озиқ-овқат маҳсулотлари нархларининг вилоят, туман ва шаҳарлар бўйича ўзгариши таҳлил қилинди.\nСўнгги вақтларда ўсимлик ёғининг нархлари конюктураси жамоатчилик диққат марказида бўлиб келмоқда. Ташқи бозорда ушбу маҳсулотга бўлган талабнинг ортиши ва натижада тадбиркорларнинг нархлар фарқидан фойдаланган ҳолда юқори фойда олишга интилиши оқибатида нархларнинг кўтарилиши давлат томонидан бозорни барқарорлаштирувчи чора-тадбирларнинг жорий этилишига олиб келди. Мониторинг шуни кўрсатмоқдаки, амалга оширилган ишлар ўз самарасини бермоқда.\nДавлат статистика қўмитасининг маълумотларига кўра, ҳафта охирига келиб республикада бир литр ўсимлик ёғининг ўртача нарх 0,5 фоизга пасайиб, 19 минг 104 сўмни ташкил этди. Ўртача нархлар диапазони Андижон вилоятида бир литр учун 17 минг 218 сўм, Тошкент шаҳрида 20 минг 596 сўмгача бўлган оралиқда ўзгариб борди.\nИқтисодий тадқиқотлар ва ислоҳотлар маркази мутахассиси Руслан Абатуровнинг маълум қилишича, 9 та ҳудудда, шу жумладан, Қорақалпоғистон Республикаси, Самарқанд, Бухоро, Жиззах, Навоий ва Хоразм вилоятларида ўсимлик ёғи нархларининг пасайиши кузатилган. Ҳафта давомида нархлар фақат 5 та вилоятда ошди. Улардан энг баланди Сирдарё вилояти (1,6 фоиз), Тошкент вилояти ва Тошкент шаҳрида (0,7 фоиз) кузатилди. Ўсимлик ёғи нархларининг пасайиши ички бозордаги вазият барқарорлашаётганидан далолат беради.\nҲудудлар кесимида мол гўштининг энг юқори нарх ўсиши Навоий (1,7 фоиз) ва Сурхондарё (1,8 фоиз) вилоятларида кузатилган. Ҳафта давомида ўртача нархларга нисбатан сут 0,2 фоиз, гуруч 0,1 фоиз, ўсимлик ёғи 0,5 фоизга пасайган. Шакар Самарқандда 2,3 фоиз, Хоразмда 0,8 фоиз, Навоийда 0,5 фоизга пасайган.\nМутахассиснинг таъкидлашича, ушбу ҳафта давомида асосий истеъмол товарлари учун нарх муҳити нисбатан паст даражада ўзгарувчанлиги билан ажралиб туради. Аммо Андижон ва Бухоро вилоятларида картошка нархининг кўтарилиши ҳақида хавотирлар бор.


Чим устида хоккей терма жамоамиз Токио-2020 йўлланмаси учун муҳим қадам ташлашди\n22 декабрь, 2018, 16:52\nСпортчиларимиз олимдиада сари одимлашмоқда.\nАйни кунларда Покистоннинг Лаҳор шаҳрида чим устида хоккей бўйича «Hockey Series Open» халкаро турнири бўлиб ўтмоқда. Мусобақада Ўзбекистон терма жамоаси ҳам иштирок этмоқда. Бу ҳақда Милллий Олимпия қўмитаси расмий сайти хабар тарқатмоқда.\nВакилларимиз дастлаб Афғонистон терма жамоасини 11:0, кейинроқ эса Непални 6:1 ҳисобида мағлубиятга учратгандилар. Бугун гуруҳдаги сўнгги учрашувда Қозоғистон терма жамоаси 6:2 ҳисобида таслим этилди. Шу тариқа, ҳамюртларимиз гуруҳда биринчи ўринни эгаллашди ва 2019 йилда Ҳиндистонда ўтказиладиган финал баҳсларига йўл олишди. Ўша мусобақада терма жамоамиз Токио Олимпиадаси лицензияси учун кураш олиб бориш имкониятига эга бўлади.


ЮРАКДАГИ АРМОНИ - АКАМ! - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 19 Май 2014\tКӯришлар: 1224\nХудди кечагидай эсимда. Ёшлигимда дугоналарим билан «меҳмон-меҳмон» ӯйнаб чарчаганимиздан кейин ариқ лабидаги серсоя тол остида бир дам ҳордиқ чиқариш учун тӯпланардик. Шунда болаларга хос бӯлган гоҳо ширин-ширин, баъзида бироз ғамгин суҳбатлар бошланиб кетарди.\nСуҳбат орасида дугоналаримдан бири: -Менинг акам йӯқ, деб ӯксинса, иккинчиси акам урушда йӯқ бӯлиб кетганлар, деб кӯзларига ёш оларди. Учинчиси эса: «Акам бору, аммо…-дея чайналиб тургач,- менга унча меҳрибон эмаслар»,- дея ич-ичидан хӯрсиниб қӯярди. Мен эса ака деса арзигудай таянчим – акам борлигидан Аллоҳга минг бор шукроналар қилардим.\nАкагинамни ота-онамлар неча-неча мозорларга назру ниёз қилишиб, тилаб-тилаб олган эканлар. Зеро, у кишилар бир-биридан ширин уч фарзандларини қора ерга топширишгандан кейин ҳовлилари кимсасиз саҳродай ҳувиллаб қолади. Ниҳоят, яратган Эгам яна уларга фарзанд ато этади. Йӯқотишлар ғамидан юрак-бағирлари куйиб бораётган ота-онам юрганларида ҳам, ӯтирганларида ҳам Тангрига илтижолар қилиб: «Шу фарзандимиз илоҳо яшаб қолсин!», дея умид билан унга Қосим деб исм қӯйган эканлар…\nЖамалак соч қизчаману негадир ӯн олти-ӯн етти ёшли қизлар менга мулойим гапиришар, бирови узукча тақдим этса, иккинчиси қӯлимга сирға тутқизарди, учинчиси яна бошқа бир қимматбаҳо тақинчоқ, турли хил ширинликлар инъом этишарди. Кейинчалик билсам, улар менга келинойи бӯлишни исташиб, ана шунақа «пора»лар беришар экан. Мен эса ана шундай акам борлигидан фахрланиб юрардим.\nӮрта мактаб таҳсилидан кейин акам Қосимжон Мамажонов Тошкент давлат дорилфунуни журналистика факултетига ӯқишга кирдилар. Таътил чоғлари қишлоққа келсалар, ҳали ӯзлари ҳовлимизга кириб келмасдан кӯчамиздаги бир талай болакайлар: «Қосимжон ака келди, Қосимжон ака»,- деганларича уйимизга чопқиллаб келишар ва онажонимиз (илоҳо, жойлари жаннатда бӯлсин) дарров ширинликлар тӯла сандиқчани очиб, уларни бир ҳовуч-бир ҳовуч қанд-қурс билан сийлардилар. Шу тариқа акамлар келганлиги ҳақидаги овоза қишлоқнинг паст-баланд кӯчалари бӯйлаб янграб, узоқ-яқин хонадонларга кириб борарди.\nЗум ӯтмай қӯни-қӯшнилар, қариндош-уруғлар, таниш-билишлар ҳовлимизни тӯлдириб юборишарди, ҳолу аҳвол сӯрашишлар, қучоқ очиб кӯришишлар бошланарди.\nАкамнинг беш қӯллари ҳунар эди десам, муболаға бӯлмас. У киши, айниқса, доира ва дуторни маромига келтириб шунчалар чиройли чалар эдиларки, маҳалламиздаги қӯшни қизларгина эмас, ҳатто, айрим шӯх-шаддод момолар ҳам ӯтирган жойларида мумдай эриб, рақс тушганларини билмай қолишарди. Мен эса бир четда ӯтирганимча, акамнинг сирли бармоқлари кашф этаётган, кишиларнинг, тингловчилар қалбидан жой олаётган мусиқа оҳангларини тинглаб санъатга бӯлган ҳавас-қизиқишим тобора ортиб борарди.\nХудога шукрки, ана шу орзуларимни бугун фарзандларимда кӯриб турибман.\nӮғлим Убайдулло шеър битади. Хайрулло билан Алишер гапга чечан, сухандон. Қизларим – Мавлуда, Гулбаҳор, Нодиралар доирани шунақа ҳам «сайратишадики», уларга боқиб ҳайрон қоламан. Акмалжоним эса «Ямаха» синтезаторини завққа тӯлиб, хумори босилгунча роҳат қилиб чалади. Сирасини айтганда, оиламизда санъатга меҳр қӯймаган кишини топиш қийин десам, ишонаверинг\nМаҳмуджон акам ҳам дуторни ажойиб бир завқ билан чертардилар. Мен эса шундай акаларим ва укам Юсуфжон билан фахрланиб, кӯнглим тоғдай кӯтарилиб юрардим.\nШу фахрланиш билан етмиш етти ёшга кириб қолганимни ҳам сезмабман. Чунки ота-онамдан ажралганимдан кейин тамоман акамларга боғланиб қолгандим. Акамлар ҳам мени синглим эмас, онамсан дердилар. «Ота-онамдан йироқда яшадим, ота-она меҳрига тӯёлмадим»,- дердилар.\nҲа, у киши Душанбеда узоқ яшаб, республикамизнинг нуфузли минбари бӯлган «Совет Тожикистони» (ҳозирги «Халқ овози»)да фаолият юритардилар. Аммо нафақага чиқиб, она қишлоқларининг меҳри тортиб, Ғӯлакандозга яқин бӯлсин деб дарё бӯйи Қайроққумга кӯчиб келдилар. Бу воқеадан сӯнг бошим шунчалик осмонга етди, чунки акам энди тез-тез бизникида, биз эса акамнинг уйларида бӯлиб суҳбатларимиз жуда қизирди.\nАкам уйимга қадам ранжида қилсалар, худди ота-онам кириб келгандай, хонадонимизга нур ёғилгандай бӯларди. Эҳ-е, уйимдаги хурсандчиликларнинг чеки йӯқ эди. Акамни йӯқлаб келгувчилар, дӯстлари жуда кӯп эди. Улар билан бирга ӯтирган, бирга суҳбатлашган киши ҳеч зерикмасди. У киши билан яна бир бор гаплашаман, дерди. Акамни излаб келган киши уйларидан топмаса, тӯғри бизникига келарди. У киши баҳонасида кимлар, қандай ажойиб, мӯътабар кишилар келиб-кетишмади дейсиз, даргоҳимизга.\nШокиржон Юнусов, Маҳбубахон Азимова, шоир Сулаймон Эрматов, олийгоҳ ӯқитувчилари, профессор Ҳайитбой Мирҳайдаров, доцент Мамадов домла, санъаткор Машраб Қаландаров, Варзоб қишлоқ жамоати раисаси Шаҳодатхон, ижодкорлар Солиҳа Олимова, Дилфуза Бозорова, «Халқ овози» газетаси собиқ муҳаррири Ҳайдар Жӯраев, ёзувчи Абдурасул Ҳабибов ва бошқалар билан акам туфайли ҳамсуҳбат бӯлганман. Олим Йӯлдошбек Валибеков, Кенжабой Абдураҳимов, Абдуллажон Ҳомидов, Раҳматулло Раҳмонов, Ҳасанбой Ҳакимов ва бошқа нурли чеҳраларнинг сон-саноғи йӯқ. Ёзган билан улар тугамайди.\nАкамлардаги хушхулқ, хушмуомалалик ҳақида шоир Ӯлмас Жамол «Баҳордил акам» деганида нақадар ҳақ эди.\nҲовлимизнинг икки хонали уйини акамлар учун ажратиб қӯйдик. Ӯз уйларидай эркин, бемалол юрардилар. Кунларнинг бирида акамлар: «Синглим, мени охирги йӯлга шу уйларингдан кузатсаларинг»,- деб қолдилар. Кӯзларимдан ёш чиқиб кетди…\nҚайси бир йили жигар хасталиги билан оғриб, ӯзларини анча олдириб қӯйган акагинамни синглим даволашга иккиланиб қолди. Аллоҳга такя қилдим, Аллоҳдан сӯрадим акагинамнинг соғликларини. Ҳар куни меҳримни қӯшиб, вақтида овқатлантира бошладим. Аллоҳнинг мӯъжизасини қаранг, акагинам аста-секин дармонга кириб, оёққа туриб соғайиб кетдилар. Хурсандчилигимизнинг чек-чегараси йӯқ эди ӯшанда.\nФарзандларимнинг, невараларимнинг, эвараларимнинг тӯйлари акамсиз ӯтмасди. У киши ширали овозлари билан ҳаммани ӯзларига мафтун қилардилар.\nЭнди… энди эса акажон, сизнинг келишган қоматингизни-ю, жарангдор, ширали овозингизни ҳар бир фарзандимнинг, невараларимнинг тӯйлари жамланган дискларда кӯриш насиб этади, холос. Сизни оинаи жаҳонда кӯриб, тӯйиб-тӯйиб гаплашолмаслигим жуда-жуда алам қилади.\nБаъзида у кишини эслаб, кӯзларимга ёш келганида фарзандларим таскин бериб: «Онажон, биз ҳам бахтли тоғанинг бахтли жиянлари эканмиз. Ҳаммамизнинг тӯйлариимизда қатнашишларини Аллоҳ насиб этди. Чунки Қосимжон тоғамлар иштирок этган тӯй бошқача бӯларди-да»,- деб кӯнглимни кӯтаришганда ғам-андуҳлар чекингандай бӯлади.\nКенжа ӯғлим ӯн олти йилда фарзандли бӯлди. Оҳ, ӯшандаги акагинамнинг қувончларини кӯрсангиз эди. «Агар Акмалжон фарзандли бӯлса, саксон ёшли юбилейимни бирга нишонлаймиз», деб ният қилгандилар. Бир куни ӯғлим: «Тоғажон, мана, Аллоҳнинг марҳамати, айниқса, онажонимнинг жойнамоз устида соатлаб ӯтириб қилган илтижоларини Аллоҳ ӯз даргоҳида қабул қилди. Энди қутлуғ юбилейингизни ӯзим ӯтказиб бераман»,- деганида акажонимнинг нурли юзларида пайдо бӯлган қувончни таърифлашга ҳозир тилим ожизлик қилади.\nБир куни акагинам невараларимнинг бобосига: «Абдуллажон, ота-онамдан йироқда яшаб, меҳрларига тӯёлмадим. Яқинларидан менга жой олиб қӯйсак қандоқ бӯларкан»,- дедилар. Шунда бобоси: «Ака, шу гапни қӯйинг, аввал юз ёшга киринг, бу ҳақда кейин гаплашамиз»,- дедилар.\nАкам гаплари жиддий эканлигини айтиб, илтимос қилгач, бобоси бориб Ғӯлакандоздаги «Жонбеко» қабристонида жой борлигини, энди бу ҳақда ӯйламасликларини айтдилар.\nБир куни акажоним кутилмаганда: «Қизларим, невараларим соғинишибди. Душанбега келинглар, деб чақиришяпти»,- дедилар-да, келинойим билан пойтахтга жӯнашди.\nКунларнинг бирида акагинамнинг тоблари қочиб, инсулт бӯлганларини эшитдик. Дарров бобоси, мен ва қизларим Душанбега йӯл олдик.\nАкагинамни кӯрдиму… кӯзларимга ишонмай қолдим. Охирги марта сӯзларини эшитолмай, рози-ризолик сӯрашолмай, дийдорларига тӯёлмай қолганим менга армон бӯлди. Айниқса, «Аъзамой, синглим, Абдуллажон укам, мени сӯнгги йӯлга шу уйдан кузатсаларинг», деган васиятларини бажаролмаганим менга бир умрлик армон бӯлиб қолди.\nАфсуски, акажон шогирдларингиз, дӯстларингизнинг саксон йиллик юбилейингизга атаган совғаси «Кӯнгил мулки»ни кӯролмай кетдингиз. Китобингиз уйимиз тӯридаги жавонда. Ҳар куни бобоси билан биз уни кӯзимизда ёш билан ӯқиймиз. Суратингизга тӯйиб-тӯйиб боқаману кӯзларимга суртаман.\nАкажон! Сизни ҳам, Маҳмуджон акамларни, укам ҳожи Юсуфжонни ҳам ота-онам билан бирга жаннатнинг тӯрида юришларингизни Аллоҳдан сӯрайман.\nСизларни ёд этувчи синглингиз\nАъзамой Мамажон қизи,\nЖ. Расулов ноҳияси, Ғӯлакандоз қишлоғи.\nСуратда: мақола муаллифи, Қосимжон Мамажонов ва бир гуруҳ қадрдонлар\nБугун: 23-01-2020 14:34:21


06:43:20 (GMT +5), Яш, 23 янв 2022\nМазкур эълон бўйича ҳужжат топшириш муддати 16.07.2021 йилда тугади.\nДастурий таъминотларни бошқариш бўлими етакчи мутахассиси - 2 нафар\nБилим даражасига қўйиладиган талаблар:\n«Ахборот технологиялари», «Дастурлаш технологиялари» «Компьютер инжиниринги» мутахассисликлари ва йўналишларидан бири бўйича олий маълумот.\nДастурий таъминотларни, маълумотлар базаларини яратиш ва уларни қўллаб-қувватлаш бўйича 3 йилдан кам бўлмаган иш стажига эга бўлиши лозим.\n1. Дастурий таъминотларни бошқариш, соҳага жорий этиш ва ривожлантириш фаолиятида:\n- Адлия вазирлиги, адлия органлари ва муассасасаларига замонавий компьютер техникаси, алоқа ва коммуникациялар, янги ахборот технологияларидан фойдаланган ҳолда бошқаришни такомиллаштириш бўйича лойиҳаларнинг дастурий таъминотларини, маълумотлар базаларини ишлаб чиқиш ва дастурий техник қўллаб-қувватлашни амалга ошириш;\n- мавжуд ва келгусида яратиладиган ахборот тизимлари фойдаланувчиларини қўллаб қувватлаш, тизимда ишлаш бўйича тушунтиришлар бериш, носозликларни аниқлаш, мониторинг қилиш, лог-файллар билан ишлаш, дастурий таъминотлари ва маълумотлар базаларини модернизация қилиш бўйича таклифлар ишлаб чиқиш ва дастурлаш билан боғлиқ ишларни бажариш;\n- мавжуд ахборот тизимлари, дастурий таъминотларнинг узлуксиз ишлашини таъминлаш, дастурий таъминотлар, маълумотлар базаларидаги муаммоларни бартараф этиш чораларини кўриш, дастурий таъминотларда аниқланган хатоликлар юзасидан дастурчиларга хабар бериш;\n- дастурий таъминотларнинг техник топшириқлари ва бошқа техник ҳужжатларни ишлаб чиқишда иштирок этиш;\n- янги яратилаётган ҳамда мавжуд такомиллаштирилаётган дастурий таъминотлар, маълумотлар базалари, ахборот тизимлари, ахборот ресурсларининг техник топшириқларга ва техник талабларга мослигини текширишда иштирок этиш;\n- бўлимнинг иш режасига ва бошқа топшириқларига мувофиқ ишларни бажарилиши тўғрисида ҳар ой, чорак ва йиллик ҳисобот тайёрлаш;\n- адлия вазирлиги ва вазирлик тизимига кирувчи ташкилотларнинг расмий ва бошқа веб сайтларини бошқариш, маълумотлар жойлаштириш, тегишли ўзгартиришлар киритиш;\n- давлат ва бошқа органларнинг (марказ ваколатига кирадиган) мурожаатларини кўриб чиқиш, ушбу сўровларни кўриб чиқиш натижалари бўйича жавоблар ва таклифлар лойиҳаларини тайёрлашда иштирок этиш.\n2. Марказ иш режалари, чора-тадбирлар ва бошқа топшириқларни ижро этиш ва мувофиқлаштириш фаолиятида:\nБўлим бошлиғи топшириғига кўра иш режа, чора-тадбирлар режаларига таклифлар тайёрлайди ҳамда уларни бўлимга тааллуқли қисмини ижроси юзасидан бўлим бошлиғига ҳисобот беради;\nМарказ раҳбарияти ва бўлим бошлиғи томонидан ўзига берилган топшириқ ва кўрсатмаларни тўлиқ, сифатли ва муддатида бажарилишини таъминлайди;\nБўлимга келиб тушган ва бўлимдан чиқиб кетаётган ҳужжатларни рўйхатга олиш китобларида қайд этиб боради;\nМарказ раҳбарияти ва бўлим бошлиғи кўрсатмаси ҳамда қонун ҳужжатларига мувофиқ бошқа вазифаларни амалга оширади.\nКасбий малакага қўйиладиган умумий талаблар\n- Маълумотлар базаларини бошқариш тизими: Oracle Database, Postgresql, MySql бўйича билим ва кўникмаларга эга бўлиш;\n- Замонавий дастурлаш тилларида дастурий таъминотлар, маълумотлар базалари яратиш бўйича тажрибага эга бўлиши (махсус сертификатларга эга бўлиши қўллаб қувватланади;\n- Ёрдамчи дастурларни билиши (масалан, версияларни бошқариш тизими), дастурлаш тилларини билиши, дастурий маҳсулотларнинг “бегона” кодлари билан ишлаш;\n- Web технологияда дастурлаш, web-серверлар, иловалар серверлари билаш ишлаш тажрибасига эга бўлиши, клиент-сервер технологиялари, сервер технологиялари, маълумотлар базаларини бошқариш тизимлари (СУБД) билан ишлаш тажрибаси, операцион тизимлар ва офис дастурлари билан ишлаш тажрибаси;\n- АТКга оид техник ҳужжатлар билан ишлаш тажрибаси, дастурий таъминотлар матнларини (кодларини) изоҳлай олиш;\n- қабул қилинаётган соҳавий янги қонунлар ва амалдаги қонун ҳужжатларига киритилган охирги ўзгартириш ва қўшимчаларнинг мазмун-моҳияти, давлат ва жамият қурилиши соҳасини янада демократлаштириш жараёнлари тўғрисида яхлит тасаввурга эга бўлиши;\n- касбий фаолиятига оид илмий янгиликлар ва ахборотлардан иш фаолияти фойдаланиш;\n- касбий фаолиятига соҳасига тегишли даврий, илмий нашрлардаги ахборотлар билан ишлашни билиш;\n- касбий фаолиятини амалга оширишда хорижий манбалардан фойдаланиш;\n- Ўзбекистон Республикасининг ахборот-коммуникация технологияларини жорий қилиш, ривожлантириш бўйича, шунингдек АКТга оид бошқа норматив-ҳуқуқий ҳкжжатлари билан таниш бўлиши, улар билан ишлаган бўлиши;\n- Ўзбекистон Республикасининг ахборот-коммуникация технологиялари соҳасида ахборот тизимларига оид Давлат стандартларини билиши;\n- ахборот хавфсизлигини таъминлашга оид норматив-ҳуқуқий ҳужжатларни билиши;\n- масъулиятни ҳис қилиш, ташаббускорлик ва қатъиятлилик;\n- ўз мақсад ва вазифаларини аниқ ифодалай олиш;\n- ташкилотчилик, шахсий ташаббускорлик, музокаралар олиб бора олиш;\n- чет тилларни билиш;\n- аудитория билан ишлаш қобилияти;\n- ходимларни бошқаришни билиш;\n- ўз фикрларини ёзма, ҳам оғзаки баён этиш компетенцияларига эга бўлиш.\n-ойлик иш ҳақи 5,5 млн. сўмгача;\n-байрам ва бошқа муҳим саналар муносабати билан мукофот пуллари;\n-қишлоқ хўжалиги маҳсулотлари сотиб олиш учун йилда бир маротаба моддий ёрдам (базавий ҳисоблаш миқдорининг 10 баробари миқдорида);\n-адлия органлари ходимларига бериладиган махсус унвон – мартаба даражаларини олиш имконияти;\n-меҳнат натижаларига қараб бошқа афзалликлар.\nАКТни стратегик ривожлантириш бўлими бош мутахассиси-1 нафар\n«Ахборот хавфсизлиги», «Ахборот технологиялари», «Дастурлаш технологиялари» «Компьютер инжиниринги» мутахассисликлари ва йўналишларидан бири бўйича олий маълумот.\nДавлат бошқарув органларида мутахассислиги бўйича 3 йилдан кам бўлмаган муддатда бош мутахассис бўлиб ишлаган бўлиши лозим.\n- ахборот тизимларини жорий этиш ва ривожлантириш бўйича ўрганиш ишларини олиб бориш;\n- адлия вазирлиги, адлия органлари ва муассасаларида ташкил қилишнинг амалдаги тамойилларини (шу жумладан, ахборот тизимлари фаолияти нуқтаи назаридан) ўрганиш учун экспертлар ва ахборот тизимларидан фойдаланувчилар билан музокаралар ташкил қилиш, семинарларда (бизнес-таҳлилчилар билан биргаликда) иштирок этиш;\n- автоматлаштириш керак бўлган жараёнларни идентификациялаш нуқтаи назаридан лойиҳа ҳужжатларини ўрганиш ва тизимлаштириш;\n- ахборот тизимларини шакллантиришда ва техник шартларни ишлаб чиқишда қатнашиш;\n- функционал дастурий таъминотга талабларни тўплаш, таҳлил қилиш ва ҳужжатлаштириш;\n- янги жорий қилинган ахборот тизимларини синовдан ўтказишда иштирок этиш;\n- ахборот тизимларнинг ривожлантиришдаги камчиликларни хавфларни ва уларни сабабларини таҳлил қилиш;\n- MS Office (Word, Excel, Visio) дастурларини мукаммал билиши;\n- Windows Server ва Linux тизимларини ўрнатиш, бошқариш ва созлаш бўйича амалий кўникмаларга эга бўлиши;\n- ҳозирги кунда ахборот технологиялари соҳасида жаҳон тажрибаларини ўрганган ҳолда янги ғоялар таклиф этиши;\n- давлат ташкилотларида лойиҳа устида иш жараёнларини олиб борганлиги;\n- давлат ва бошқа органларнинг (марказ ваколатига кирадиган) мурожаатларини кўриб чиқиш, ушбу сўровларни кўриб чиқиш натижалари бўйича жавоблар ва таклифлар лойиҳаларини тайёрлаш.\n- ойлик иш ҳақи 5,8 млн.сўмгача;\n1-тоифали иш юритувчи котиб, 1-нафар\nОлий, ўрта-махсус маълумот.\nКасбий билим ва тажрибага эга бўлиш.\n- касбий фаолиятига оид илмий янгиликлар ва ахборотлардан иш фаолиятида фойдаланиш;\n- касбий фаолият мақсадларида компьютер тармоқлари, Интернет, электрон почта ва тармоқ технологиясидан мустақил фойдалана олиш;\n- интернет тармоғидаги маълумотлар билан ишлаш қобилияти;\n- Microsoft Office дастурлари ва бошқа замонавий дастурий воситаларидан фойдалана олиш, улар ёрдамида касбий фаолиятига оид иш ҳужжатларини тайёрлаш;\n-ойлик иш ҳақи 2,0 млн.сўмгача;\nТанловда иштирок этиш истагини билдирган номзодлар тегишли лавозимга кўрсатилган ариза билан мурожаат қилишлари мумкин.\n- шахсий варақа (сўровнома, анкета ёки маълумотнома-объективка. Юборилаёган маълумотномада номзоднинг яшаш манзили ва телефон рақамлари тўғрисидаги маълумотлар ҳам экс эттирилиши керак);\nТанлов Ўзбекистон Республикаси Адлия вазирлиги АКТР марказида ўтказилади. (Манзил: Тошкент ш. Сайилгох, 5)\nХужжатларни танлов эьлон қилинган кундан бошлаб (1.07.2021й.), 2021 йил 15 июль санасига қадар топшириш имкони мавжуд.\nАриза ва унга илова қилинган ҳужжатлар ict@adliya.uz электрон манзили орқали электрон шаклда юборилиши ҳам мумкин.\nМаълумот учун телефон: (71) 207 04 57, 1345, 1281\nТанлов тартиби бузилган тақдирда ёки коррупция ҳолатлари мавжудлиги ҳақидаги асослантирилган хабарлар билан Адлия вазирлигининг “1008” ишонч телефонига ёки @antikorbot телеграм ботига мурожаат қилишингиз мумкин.\nАдлия органлари ва муассасаларида\nТанловда иштирок этиш тўғрисида\nМенга 2021 йил «______» _________________ даги ________-сонли берилган эълонга мувофиқ _______________________________________________________эълонда кўрсатилган вакант лавозим\nБоғланиш телефон рақамим:_____________________\nЭлектрон почта манзилим: ______________________\nҚуйидаги хужжатлар илова қиламан:


18:46 / 03.01.2017\nБу ҳақда Ўзбекистон Республикаси Президентининг “Ўзбекистон Республикасининг 2017 йилга мўлжалланган асосий макроиқтисодий кўрсаткичлари прогнози ва давлат бюджети параметрлари тўғрисида”ги қарорида кўрсатиб ўтилган.\nШу билан бир қаторда, маблағларнинг 85 фоизи Ўзбекистон Республикаси Давлат бюджетига ва 15 фоизи Ўзбекистон Республикаси ахборот технологиялари ва коммуникацияларини ривожлантириш Вазирлиги қошидаги ахборот-коммуникация технологияларни ривожлантириш Жамғармасига йўналтирилади. Улар инвестицион лойиҳалар ва ахборотлаштириш дастурлари ҳамда телекоммуникацион тармоқларни ривожлантиришда ишлатилади.\nТўлов ҳар бир абонентлик рақами учун олинади. Уларнинг сони эса ойнинг сўнгги кунидаги ҳолат бўйича аниқланади.\nМаълумот учун, 2016 йилда абонентлик рақамини юридик шахслар томонидан ишлатиш учун олинадиган тўлов миқдори 1500 сўмни ташкил қилган.


Прокуратура Яккабоғдаги аянчли қотиллик бўйича баёнот берди — Sof.uz\nПрокуратура Яккабоғдаги аянчли қотиллик бўйича баёнот берди\n21.12 15:37 863 Ўзбекистон\nИжтимоий тармоқларда «Даҳшат, аёл ваҳшийларча ўлдирилди» сарлавҳали хабар тарқалди. Ҳолат юзасидан Қашқадарё вилоят прокуратураси маълумот берди.\nАниқланишича, 2021 йил 21 октябрь куни Яккабоғ тумани, «Уйғур» маҳалласида яшовчи фуқаро У.Э. маст ҳолатда турмуш ўртоғи Г.Х. билан ўзаро жанжаллашиб, уни бир неча бор уриши натижасида олган тан жароҳатлари оқибатда Г.Х. вафот этган.\nМазкур ҳолат юзасидан 2021 йил 22 октябрь куни Яккабоғ туман прокуратураси томонидан Жиноят кодексининг 97-моддаси (қасддан одам ўлдириш) билан жиноят иши қўзғатилиб «қамоққа олиш» тарзидаги эҳтиёт чораси қўлланилган.\nДастлабки тергов ҳаракатлари олиб борилмоқда. Тергов ҳаракатлари устидан вилоят прокуратураси томонидан назорат ўрнатилган.


Самарқандда жисмоний имконияти чекланган ёшлар билан очиқ мулоқот ташкил этилди\n02:50 / 19.08.2017\nҲозирги кунда ҳукуматимиз томонидан амалга оширилаётган кенг кўламли ислоҳотлар инсон манфаатларига хизмат қилмоқда. Бу жараёнда, Ўзбекистон Ёшлар иттифоқи Самарқанд шаҳар Кенгаши томонидан ҳам амалий ишга қўл урилди, деб хабар беради Kun.uz’га ЎзЁИ шаҳар кенгаши ахборот хизмати.\nХусусан, эҳтиёжманд, кам таъминланган ва жисмоний имконияти чекланган ёшларни ҳар жиҳатдан қўллаб-қувватлашга алоҳида эътибор қаратилмоқда. Маҳаллалалар истиқомат қилаётган имконияти чекланган, ногирон ёшларнинг ҳуқуқ ва эркинликларни рўёбга чиқаришда Ўзбекистон Республикасининг бошқа барча фуқаролари билан тенг имкониятларни таъминлаш, уларнинг турмуш фаолиятидаги чеклашларни бартараф этиш, ногиронларни тўлақонли ҳаёт кечиришларига, жамиятнинг иқтисодий ва сиёсий турмушида фаол қатнашишларига, шунингдек, ўзларининг фуқаролик бурчларини бажаришларига имкон берадиган қулай шарт-шароит яратиш мақсадида очиқ мулоқот ташкил қилинди.\nОчиқ мулоқотларда имконияти чекланган, ногирон ёшларнинг муаммолари қандай, уларнинг қизиқишлари, уларга яна қандай шарт-шароитлар яратиб бериш ҳақидаги саволларга жавоблар топилди. Очиқ мулоқотларда тўпланган таклиф, муаммолар ҳамда уларнинг ечимини амалга ошириш механизми шаҳар, вилоят, республика миқёсида тоифаларга бўлиниб, тегишли ташкилотлар билан ҳамкорлик ҳал қилиниши белгилаб қўйилди.


14 яшар ўсмирни Apple нега мукофотлаяпти? - Terabayt.Uz\n14 яшар ўсмирни Apple нега мукофотлаяпти?\nApple компанияси мобил қурилмаларидаги FaceTime иловаси айфон ва айпад эгаларининг ўзаро ва гуруҳли тарзда овозли ҳамда видеоли қўнғироқларни амалга оширишга имкон беради. Ўтган ойнинг бошида ушбу дастурда жиддий нуқсон топилганди.\nЎҚИНГ: iOS 12'да яна бир қизиқ функция пайдо бўлди\nХатолик шундан иборатки, FaceTime орқали қўнғироқ қилган киши нариги томондаги одам ҳали қўнғироқни қабул қилмасидан олдиноқ уни эшитиши ва кузатиши мумкин эди. Бу ҳол гуруҳли қўнғироқлар функцияси билан боғлиқ эди.\nМазкур нуқсонни бирор мутахассис ёки хакер эмас, балки оддий ўсмир топган. Бу – Аризона штатида яшовчи Грант исмли ўн тўрт яшар фойдаланувчидир. Унинг онаси эса мазкур хатолик ҳақида Apple ишлаб чиқувчиларига хабар берган. Ниҳоят, купертиноликлар FaceTime’даги ҳамда Live Photos функциясидаги камчиликларни бартараф этувчи iOS 12.1.4 апдейтини чиқариб тарқатишди.\nШу билан бирга, Apple ушбу нуқсонни топган 14 ёшли Грантни «таълим олишига кўмаклашувчи» мукофот тақдим этишини маълум қилди. Бу ерда гап қандай миқдордаги маблағ ёки қанақа совға ҳақида кетаётгани ҳозирча номаълум. Лекин одатда Apple нуқсонларни топганларга 200 минг долларгача ҳақ тўлайди.\nЎҚИНГ: Android-илова хатосини топиб, Google’дан 1000 доллар олиш мумкин!\n#Apple #FaceTime #иловалар


Коронавирус инфекцияси тарқалганига бир йилдан ошганига қарамасдан, дунё тиббиётида касалликни даволаш ҳақидаги маълумотлар турлича. Шунинг учун касалликка қарши курашда мутахассислар тавсияларига амал қилиш муҳим. Касаллик белгилари намоён бўлганда шифокорга мурожаат қилмай, бошқа беморлар ёки мутахассис бўлмаган кишилар берган тавсияларга кўра даволаниш оқибатида айрим беморларнинг умумий аҳволига салбий таъсири кўзатилмоқда.\n— Айрим беморлар ўзида коронавирус хасталиги белгилари пайдо бўлганда, ундан ҳадиксирагани ёки ўз саломатлигига лоқайдлиги туфайли касалликни бошланғич вақтида уй шароитида нотўғри даво тактикаларини қўллаш натижасида бемор умумий аҳволи ўта оғир ҳолатга келиб, станционар даволанишга мажбур бўлмоқда.\n1. Симптомсиз даража. Бунда хасталик сезиларсиз белгилар билан кечади. Масалан, кунида бир-икки маротаба умумий ҳолсизлик, толиқиш ёки тана ҳароратининг 37 даражагача кўтарилиши ҳолати кузатилиши мумкин. Аммо ушбу ҳолатда ПЗР текширувидан ўтганда унда коронавирус инфексияси борлиги аниқланиши мумкин.\n2. Енгил даража. Ҳароратнинг 38 даражагача кўтарилиши, томоқнинг қичиши, вақти-вақти билан йўтал ҳамда организмдаги ҳолсизлик, бўғимлар қақшаши кузатилади.\n3. Ўрта оғир даража. Бунда юқорида қайд этилган белгилар кучайгани учун беморнинг шифохонага ётқизилиши тавсия этилади. Бундай беморларга қатъий тартибдаги даволаниш чоралари ва доимий мутахассислар назорати керак бўлади.\n4. Оғир даража. Бунда беморларда юқоридаги белгилар яққол намоён бўлиши билан бирга нафаснинг ўткир етишмовчилиги, руҳият ўзгариши, хусусан, ўлим талвасаси ҳамда барча аъзоларида касалликнинг таъсири сезила бошлайди. Табиийки, ушбу ҳолатда ҳам, албатта, станционарда даволаш зарур.\n5. Ўта оғир даража. Бунда эса, беморлар фақатгина шифохоналарнинг жонлантириш бўлимларида даволаниши керак бўлади.\nШунингдек, уй шароитида коронавирусдан даволанаётган беморлар ўз яқинларининг саломатликларини ўйлаган ҳолда, улардан ўзини иложи борича изоляциялаши керак. Бемор турган хонага ёш болаларнинг ва кекса ёшли оила аъзоларининг киришлари чекланиши керак. Беморнинг овқатланиш идишлари алоҳида бўлишига эътибор бериш лозим. Иложи борича кўпроқ суюқлик истеъмол қилиш тавсия қилинади.\n"Витамин С", "витамин Д" ва "Цинк" каби дори воситаларини касалликни бошдан ўтказаётган беморларгина эмас, у билан бирга яшаётган оила аъзолари ҳам профилактика мақсадида қабул қилишлари мумкин. Бунда албатта, оилавий шифокор тавсиясига амал қилиш шарт.


Россия - Украина газ музокаралари бошқа кунга қолдирилди\nУкраина ва Россия ўртасида Европа Иттифоқи воситачилигида ўтказилиши режалаштирилган газ таъминоти бўйича музокаралар бошқа кунга қолдирилди.\nДастлаб музокралар 14 апрелда бошланиши эълон қилинган эди. Бироқ Европа Иттифоқи жума куни музокаралар бошқа кунга қолдирилганини, аммо 17 апрелгача ўтказилишини билдирди.\nЕвропа Иттифоқи Украина ҳамда Европани қиш мавсумида газ билан таъминлаш масаласида Киев-Москва музокараларига ҳам ўртамчилик қилган эди.\nЕвропага Россиядан экспортга кетаётган газнинг 40 фоизи Украина ҳудудидан транзит қилинади.


Телеграм АҚШ ҳукуматига $18,5 млн. жарима тўлайди — Sof.uz\nТелеграм АҚШ ҳукуматига $18,5 млн. жарима тўлайди\n26.06 10:52 150 Технология\nПавел Дуровнинг Телеграми ва АҚШ Қимматли қоғозлар ва биржалар бўйича комиссияси (SEC) ўзаро келишувга эришдилар. Бу ҳақда SEC вакилининг ишни бошқарган судя Кевин Кастелга йўллаган мактубида айтилади, деб ёзмоқда Forbes.\nКелишувга кўра, Телеграм $1,244 млрд.ни инвесторларга қайтариши ва 18.5 миллион доллар миқдорида жарима тўлаши керак, бундан ташқари, компаниядан 45 кун ичида маълум рақамли активларни чиқаришда иштирок этиш тўғрисида SEC'га хабар бериш талаб қилинади, дейилади хатда. Телеграм шунингдек, 1933 йилдаги АҚШ қимматли қоғозлар тўғрисидаги қонунининг 5-бўлимини бузмасликка ваъда берди. Бу SEC томонидан рўйхатдан ўтказилмасдан қимматли қоғозлар чиқарилишини тақиқлайди.\nПавел Дуров Телеграм каналида битим тўғрисидаги маълумотни тасдиқлади. Компания суд жараёнини давом эттириш учун ҳеч қандай сабаб кўрмаяпти ва унинг айбини тан олиш ёки рад этишга мажбур қилмасдан низони ҳал қилишдан мамнун. Телеграм аллақачон инвесторларга "$1,2 млрд.дан кўпроқ" тўлаган", дейилади хабарда. "Умид қиламизки, келажакда АҚШда блокчейн технологиясини тартибга солиш муҳити бошқалар учун янада қулай бўлади", - деб таъкидлайди Телеграм.\nТелеграм ўтган йилнинг кузида ўзининг TON блокчейн платформаси ва GRAM криптовалютасини эмитация қилишни режалаштирганди. Дуров ушбу лойиҳани амалга ошириш учун инвесторлардан 1,7 миллиард доллар йиғди, аммо SEC'нинг талабига биноан платформанинг ишга туширилиши қолдирилди. Америкалик регулятор Телеграм криптовалютасини қимматли қоғозлар деб ҳисоблаган ва компаниянинг молиявий ҳолати, унинг бизнеси, менежменти ва хатарлари тўғрисида маълумотни ошкор қилмагани учун эмиссияни тайёрлаш пайтида компания қонунни бузганлигини кўрсатган.\nУшбу масала бўйича суд жараёни олти ойдан кўпроқ давом этди, аммо охирида Дуров ўзининг криптолойиҳаси ёпилишини эълон қилди. Телеграм жамоаси инвесторларни инвестиция қилинган маблағларнинг 72 фоизини қайтариб олишга ёки 2021 йил 30 апрелда кутиб туришга ва сармоялар ҳажмининг 110 фоизини олишга таклиф қилди. Шу билан бирга, америкалик сармоядорлар танловсиз қолишди - улар инвестиция қилинган маблағларнинг фақат 72 фоизини қайтариб олишлари мумкин эди.\nтелеграм Павел Дуров Криптовалюта АҚШ\nКеча, 15:09 2370\nБугун, 09:48 1328\n6.07 12:25 1185\nКеча, 16:48 982\nКеча, 15:27 887\nБугун, 09:26 178 Жаҳон\n4.07 18:07 318 Технология\n57,5 минг киши: АҚШда коронавирус аниқланиш ҳолатлари бўйича кунлик антирекорд янгиланди\n4.07 13:48 163 Жаҳон


Икки йил ўтиб: Аллегри Энрикега қарши. Куннинг энг марказий учрашуви ҳақида\n11 апрель куни Европа чемпионлар лигасининг 1/4 финал учрашувларига старт берилади. Tribuna.Uz куннинг энг марказий учрашуви анонси билан таништириб ўтади.\nЮвентус – Барселона (11 апрель, Тошкент вақти билан 23:45, UzReport, Матч ТВ)\nИкки йил муқаддам бу икки жамоа Европа чемпионлар лигаси финалида рўбарў келишганди. Бу мавсумда эса жамоанинг йўли чорак финалдаёқ кесишадиган бўлди. Кўпчиликнинг фикрича, «Барселона» ўша вақтдагидек кучли эмас ва бу учрашувда яққол фаворит саналмаяпти.\n«Ювентус» Италия А сериясида ишонч билан пешқадамлик қилмоқда. Жамоа ўтган ҳафтада «Кьево»ни қабул қилиб, 2:0 ҳисобида ғалаба қозонди. Учрашувда дублга эришган Гонсало Ҳигуаин туринликлар сафида узоқ йиллардан буён энг яхши дебютант футболчига айланди. Жамоа юқори спорт формасига кириб улгурган ва бу бугунги учрашувда жамоага қўл келиши мумкин.\nКаталония клубида эса ҳаммаси жойида деб бўлмайди. Жамоа ўтган ҳафтада «Малага» уйида ўта нурсиз ўйин кўрсатди ва Испания чемпионати етакчиси бўлиб олиш имкониятини бой берди. Эндиликда жамоанинг Ла-лигада ғалаба қозониши катта сўроқ остида қолмоқда. Шу ойда бўлиб ўтадиган «Эл-класико» ҳам бу ўринда ҳал қилувчи аҳамият касб этмай қолиши мумкин.\n– «Ювентус» еврокубокларда ўз уйида 2015 йилнинг апрелидан буён мағлубиятга учрамаяпти. Ўшанда жамоа ўз ўз уйида «Бавария»га имкониятни бой бериб қўйганди. Ўша даврдан бошлаб кейинги 17 учрашувда «Ювентус» Туринда ютқазмаяпти.\n– «Барселона» меҳмонда ўтказган сўнгги 5 учрашувнинг 3тасида мағлубиятга учраган. Сўнгги меҳмондаги учрашувда («ПСЖ»га қарши) ўз дарвозасидан 4та тўп ўтказиб юборган.\n– «Кўк-анорранглилар» ЕЧЛ доирасидаги меҳмонда ўтказган сўнгги 16 ўйиннинг 14тасида рақиб дарвозасини ишғол қилишнинг уддасидан чиққан. ЕЧЛ плей-оффида меҳмонда урилган голнинг қиймати жуда юқори .\nИкки жамоа шу кунгача ўзаро етти марта учрашишган. Учта учрашувда «Ювентус»нинг қўли баланд келган бўлса, «Барселона» икки марта ғалаба қозонган. Икки учрашувда дуранг қайд этилган. Тўплар нисбатида кўрсаткичлар тенг — 9:9.\nЧемпионлар лигасида жамоалар беш марта ўзаро дуч келишган бўлса, уларнинг иккитасида «Ювентус» мезбонлик қилган ва иккала ўйинда ҳам жамоа ғалаба қозона олмаган. Юқорида эслаб ўтган финалдан олдинги тўқнашув бундан 14 йил олдин бўлиб ўтган бўлиб, ўшанда «Ювентус» айнан «Барселона» уйидаги ғалаба (2:1) эвазига ярим финал йўлланмасини қўлга киритган. Ўша йили жамоа кейинчалик финалга (ярим финалда «Реал» мағлуб этилган) қадар етиб борган ва финалда «Милан»га имконият бой берилган.\n«Ювентус» таркибида айтарли йўқотишлар кўзга ташланмаяпти. Биргина Марко Пьяцанинг ўйинда туша олмаслиги айтмаса, таркиб жанговар руҳда бўлиши кутилмоқда. «Барселона» таркибида эса энг асосий йўқотиш таянч яримҳимоячиси Серхи Бускетснинг дисквалификация қилиниши бўлиб турибди. Арда Турон ва Алеиш Видалнинг жароҳати ҳам уларга бу ўйинда иштирок этиш имкониятини бермайди.\nАллегри сўнгги вақтларда кўп қўллаётган усулидан фойдаланиши мумкин. Бунда таянч зонасида бир йўла икки футболчи жойлашади. Куадрадо ва Манджукич эса қанотларда Ҳигуаинга ёрдам беради. Дибала ҳужум ортидаги «ўнлик» ролини бажариб беради.\n«Барселона»да Бускетснинг йўқлиги Андре Гомешни таянч зонасига қайтариши мумкин. Шунингдек, бу йўқотиш сабаб Энрике уч марказий ҳимоячи билан ҳаракат қилиши мумкин. Умтити чапроқда, Маскерано ўнгроқда. Серхи Роберто эса ўнг қанот вингери вазифасини ўтайди. «Ўнлик» ролида Месси ва олдинда Неймар-Суарес тандеми.\nЮвентус: 1. Буффон, 23. Дани Алвеш, 3. Кьеллини, 19. Бонуччи, 12. Сандро; 6. Хедира, 5. Пьянич, 17. Манджукич, 21. Дибала, 7. Куадрадо; 9, Ҳигуаин.\nБарселона: 1. тер Штеген, 3. Пике, 23. Умтити, 14. Маскерано, 20. Роберто; 4. Ракитич, 8. Иньеста, 21. Андре Гомеш, 10. Месси, 9. Суарес, 11. Неймар.


Бабаян нима учун Игорь Сергеевга “Rafaello”, Даврон Ҳошимовга эса “Snickers” совға қилди? (ФОТО)\n20 август,2017, 22:25 1063\nЎзбекистон миллий терма жамоаси ЖЧ–2018 саралаш босқичи сўнгги икки ўйини олдидан бугун, 20 август куни Тошкентда ўқув-машғулотлар йиғинига киришди, дея хабар бермоқда ЎФФ матбуот хизмати.\nЙиғиннинг илк кунида асосан Олий Лига клубларида тўп сураётган футболчилар иштирок этди. Легионерлардан Анзур Исмоилов миллий термага келиб қўшилди. Қолган легионерлар терма жамоа ихтиёрига кейинроқ етиб келади.\nБугунги мағшулотлар тикланиш жараёни билан бошланди ва енгил машқлар бажарилди. Шунингдек, жисмоний тайёргарликка ҳам эътибор қаратилди. Голландиялик мутахассис Чима Мишель Онеке футболчилар билан якка тартибда ишлади.\nМашғулот давомида футболчиларнинг кайфиятини кўтариш мақсадида кичик мусобақалар ўтказилди. Берилган шартларни тез ва чаққонлик билан бажарган футболчилар бош мураббий Самвел Бабаян томонидан рағбатлантирувчи кичик совғалар билан тақдирланди.\nЎқув-машғулотлар йиғини давомида Ўзбекистон миллий терма жамоаси 25 август куни Қирғизистонга қарши ўртоқлик ўйини ўтказади. Самвел Бабаян бўлажак ўртоқлик ўйини ҳамда ЖЧ–2018 саралаш босқичининг Хитой ва Жанубий Кореяга қарши ўйинларига 27 футболчини жалб қилганди.\nЭслатиб ўтамиз, Ўзбекистон терма жамоаси жаҳон чемпионати саралаш босқичида 31 август куни Ухань шаҳрида Хитой, 5 сентябр куни эса Тошкентда Жанубий Корея билан ўйнайди. Айни пайтда Ўзбекистон 8 та ўйиндан кейин 12 очко тўплаб, тўғридан-тўғри қўлга киритилиши мумкин бўлган ягона йўлланма учун курашда 2-ўриндаги Кореядан 1 очкога ортда қолмоқда.\nАндрей Фёдоров: Футболда ҳам хоккейдаги қоидани тадбиқ этиш керак 303 27.05.2018\nОдил Аҳмедов "Навбаҳор"га боради 1273 26.05.2018\nЛа Лига бўлим бошлиғи Рауль Охеда: Ўзбекистонда футбол ривожига ўз ҳиссамизни қўшишга тайёрмиз 175 26.05.2018\n“Ифтихор” — “Пахтакор” ўйини 28 май куни Тошкентда бўлиб ўтади 304 26.05.2018\nPepsi Суперлига: 14-тур учрашувлари Жаҳон чемпионати стартидан кейинга қолдирилди 379 26.05.2018\nТеглар: ЖЧ-2018 Ўзбекистон Жанубий Корея\n“Реал” ҳийла билан Салоҳни ўз сафига қўшиб олмоқчи 1387


11.11.2019 Спорт тадбирлари 0 1006\n"Спорт-Саломатлик гарови" шиори остида Сурхондарё вилояти Олий таълим муассасалари профессор-ўқитувчилари ўртасида "Дўстлик спартакиаси" мусобақалари ташкил этилди.\nАёллар ўртасида бўлиб ўтган волейбол мусобоқасида Термиз Давлат университети, Тошкент давлат аграр университети Термиз филали , Низомий номидаги Тошкент давлат педагогика университети Термиз филиали жамоалари билан ТТА Термиз филиали жамоаси ўзаро куч синашдилар. Мусобақа муросасиз ва курашларга бой бўлди. ТТА Термиз филиалининг аёллардан ташкил топган жамоаси фаолликни қўлдан бой беришмади ва фахрли 2-ўринга лойиқ топилди.\nШунингдек, Мини фудбол (футзал) ўйинларида ТТА Термиз филиалининг футболчи устоз-мураббийлари ҳам фаоллик кўрсатиб, иккинчи ўринни эгалладилар. Ҳар икки спорт тури бўйича Термиз Давлат университетининг жамоалари биринчиликни қўлга киритдилар.\nТТА Термиз филиали рус тили ўқитувчиси З. Пайғамова теннис, Г. Турдиқулова спортнинг шахмат турлари бўйича биринчи ўрин билан Бухоро вилоятида бўлиб ўтадиган Дўстлик спартакиадасининг республика босқичига йўлланмани қўлга киритдилар.


Коронавируснинг авж олиши ва метрода юриш ўртасида ҳеч қандай боғлиқлик топилмади – NYT – O'zbekiston Milliy paralimpiya qo'mitasi\nЖамоат транспортида юриш «тасаввур қилинганидан кўра анча хавфсизроқ» бўлиши мумкин, деб хабар берди The New York Times. Мутахассисларнинг газетага айтишича, метрода юриш хонада овқатланишдан камроқ хавф туғдиради.\nКоронавирус пандемиясининг кўлами пасайиши кузатилган давлатларда жамоат транспортида ҳаракатланиш билан боғлиқ касалланиш ҳолатлари ошгани қайд этилмади. Ушбу хулосага транспорт агентликларини сўровдан ўтказган The New York Times келди. Газета метрода юриш «тасаввур қилинганидан анча хавфсизроқ» бўлиши мумкинлигини таъкидлади.\nТадқиқот натижаларига кўра, метро, шаҳарлараро темирйўл транспорти ва автобуслар вирус тарқалишининг муҳим манбаи бўлмаслиги мумкин, дея қайд этади газета. Бу йўловчилар ниқоб тақиб юрган пайтида, транспорт эса пандемиядан олдин каби тўла бўлмаган вақтда долзарб. Мутахассисларнинг NYT’га маълум қилишича, метрода юриш кўчада пиёда юришдан кўра кўпроқ, аммо хонада овқатланишдан кўра камроқ хавф туғдириши мумкин.\nПарижда касалланганлар алоқаларини текширган тиббий ходимларнинг аниқлашича, май-июль ойида қайд этилган 386та инфекция кластерининг ҳеч бири жамоат транспорти тизимига алоқадор бўлмаган, дея хабар беради NYT. Шунга ўхшаш тадқиқот апрель ва май ойларида ўтказилган Австрияда ҳам бундай ҳолатлар топилмади. Токио расмийлари вирус кластерларини «агрессив равишда» кузатиб борди ҳамда доимо тўла бўладиган шаҳар темирйўл транспорти билан ҳеч қандай боғлиқликни топмади.\nҲонконг ҳам «жамоат транспорти билан боғлиқ касалланиш ҳолатлари ўчоғига» дуч келмади, деди NYT’га Ҳонконг Хитой университетининг Стэнли Хо номидаги юқумли касалликлар маркази директори Дэвид Хуэй. Шу билан бирга, унинг таъкидлашича, агар одамлар уйдан ишламаганида, метро ва автобусларнинг тўла бўлишига йўл қўймаслик қийинроқ бўларди. «Бундай ҳолда, менинг фикримча, касалланишнинг жиддий ўчоғи пайдо бўларди», – деди Хо.\nОдамлар, одатда, офисда ўтирадиган ёки бирон жойга борадиган вақтга қараганда поезд ёки автобусда нисбатан камроқ вақт бўлишади, дейди NYT. Йўловчилар поездда камроқ гаплашади, натижада ҳавога камроқ суюқлик чиқади. Бундан ташқари, кўплаб шаҳарларда карантин чоралари ва уйдан иш олиб борилиши туфайли поездлардаги одамлар сони камайди, бу эса ижтимоий масофа сақлашни осонлаштирди.\nШу билан бирга, соғлиқни сақлаш бўйича мутахассислар далилларга эҳтиёткорлик билан қараш кераклиги ҳақида огоҳлантирмоқда, деб ёзади нашр. Катта шаҳарларда жамоат транспортидан фойдаланувчи одамлар сони пандемиядан аввал кузатилганидан анча паст. Бундан ташқари, транспортда ишлатиладиган ҳаво айланиш тизимларининг сифати турлича, вирусларнинг тўлиқ занжирини кузатиб бориш эса қийин вазифадир.


Арманистон ҳукумати ўзида чиқарилган компьютерларда ишлашга ўтди\nАрманистон ҳукумати ўзида чиқарилган компьютерларда ишлашга...\n05.07.2018 15:30 0 137\nАрманистон ҳукумати арман компьютерларида ишлашга ўтди. «Newsru.com» ёзишича, бу ҳақда мамлакат бош вазири Никол Пашинян ҳукумат йиғилишида маълум қилган.\n«Бундан буён ҳукумат йиғилишларида Арманистонда чиқарилган компютерлардан фойдаланамиз. Мамлакатимизда юқори технологияларни ривожлантириш ҳукуматнинг истиқболдаги вазифаларидан саналади. Нафақат дастурий таъминот, балки компютер техникасига ҳам эътибор қаратилади», — деди Пашинян.\n«Вестник Кавказа» хабар беришича, шу пайтгача ҳукумат аъзолари «Apple» ноутбукларидан фойдаланишарди.\nАрманистон компьютер Пашинян\nМаслаҳат Кеча, 13:17


Сардор Рашидов миллий терма жамоа ихтиёрига етиб келиб, машғулотларга киришди\n19:34 / 09.11.2015\nЎзбекистон миллий терма жамоаси 12 ноябрь куни Жаҳон чемпионати-2018 иккинчи саралаш босқичи H гуруҳи 7-тур ўйинлари доирасида КХДР термасига қарши баҳс юритади.\nАйни кунларда Самвел Бабаян устозлигидаги бош жамоа Тошкентда йиғин ўтказмоқда. Йиғиннинг дастлабки тўрт кунида асосан миллий чемпионатда тўп сураётган футболчилар билан машғулотлар ўтказилаётган, терма жамоа ихтиёрига легионерлардан фақат Азизбек Ҳайдаров, Анзур Исмоилов, Сервер Жепаров ва Фозил Мусаев етиб келишган эди.\nSports.uz нашрининг маълум қилишича, Ўзбекистон терма жамоаси бугундан тўлиқ таркиб билан машғулот ўтказади. Қатарнинг “Ал Жайиш” жамоаси шарафини ҳимоя қилаётган Сардор Рашидов ҳам 8 ноябрь куни бош жамоа қароргоҳига етиб келди ва бугундан машғулотларга қўшилди.\nТаъкидлаб ўтиш керакки, Сардор Рашидов Қатар Юлдузлар Лигасининг 8-тур ўйинида “Ал Месаимер” клуби дарвозасини икки бор ишғол қилди ва терма жамоа ихтиёрига яхши кайфиятда етиб келди.


Ўзбекистон Республикаси Халқ таълими вазирлиги - Халқ таълими вазирлиги ахбороти\nХалқ таълими вазирлиги ахбороти\nСурхондарё вилоят ҳокимияти, вилоят прокуратураси, вилоят халқ таълими бошқармаси ва Шўрчи туман ҳокимияти вакилларидан ташкил топган ишчи гуруҳ тумандаги вилоят кўзи ожиз ва заиф кўрувчи болаларга ихтисослаштирилган мактаб-интернатида ётоқ жой етишмаганлиги ҳақидаги хабарларни ўрганиб чиқди.\nАйни вақтда Шўрчи туманидаги вилоят кўзи ожиз ва заиф кўрувчи болаларга ихтисослаштирилган мактаб-интернатида 265 нафар ўқувчи таълим-тарбия олмоқда. Уларнинг 206 нафари муассасаса ётоқхонасида истиқомат қилади. Қолган 59 нафар ўқувчи ўз уйидан мактаб-интернатга қатнаб ўқийди.\nСурхондарё вилоят халқ таълими бошқармаси тақдим этган маълумотига кўра, ўрганиш жараёнида мактаб-интернат кутубхоначиси С.Эргашева ва бошқа ўқитувчилар билан суҳбат ўтказилди.\nАниқланишича, 2019 йилнинг 20 сентябрь куни 3-“Б” синф ўқитувчилари М.А. ҳамда С.Қ. ўқувчиларни дарсдан олиб чиқиб, мактаб-интернати кутубхонасига полга матрас кўрпаларни тўшаб, ўқувчиларни ётқизган ҳолда расмга олган. Сўнгра ўқувчиларни ётоқхонадаги ўзларининг яшаш жойларига чиқариб юборган. Ушбу ҳолатни мактаб-интернат ўқитувчиси Б.Ж. ижтимоий тармоқларга жойлаштирган.\nИшчи гуруҳ вакиллари 3-“Б” синф ўқувчилари билан ҳам суҳбат ўтказди. Улар ҳеч қачон полда ётмаганлигини ва барча ўқувчиларга ўқиш ҳамда ётоқхоналарда тўлиқ шарт-шароитлар яратилганлигини маълум қилишди.\nСурхондарё вилоят халқ таълими бошқармаси Шўрчи туманидаги вилоят кўзи ожиз ва заиф кўрувчи болаларга ихтисослаштирилган мактаб-интернати ўқитувчилари Б.Ж., М.А. ва С.Қ. ларнинг ушбу хатти-ҳаракатларини қонун доирасида кўриб чиқилиши бўйича туман прокуратурасига мурожаат қилди. Ҳозирда ушбу ҳолат бўйича Шўрчи туман прокуратураси томонидан суриштирув ишлари олиб борилмоқда.\n«Қалбдан чиққан бир ажиб садо» танлови ғолиблари тақдирланди\nРеспублика таълим маркази томонидан мактаб дарсликларини такомиллаштириш бўйича кенг ...\nДунё таълимида халқаро рейтинглар: “Чўққи томон пойга”


Нега буйраксиз бола “соғлом” деб қайд этилди? | "Адолат" СДП\nНега буйраксиз бола “соғлом” деб қайд этилди?\nВақт бамисоли тезоқар дарё, деганлари рост экан. Беш йил аввал, худди шу кунлари навбатдаги сайловларга тайёргарлик кўраётган эдик. Ўшанда партиямиздан кўрсатилган номзодлар ёмон натижа кўрсатмадилар. Халқ депутатлари туман кенгашида илк бор олти ўринга эга бўлдик. Бу эса депутатлик гуруҳи тузиш имконини берди.\nХалқ депутатлари туман кенгашидаги гуруҳимиз аъзолари олти киши. Улар - турли касб эгалари. Масалан, раҳбар Саидолим Аблураҳмонов журналист, республика ва вилоят газеталарида ишлаган. Айни пайтда “Тараққиёт мезони” газетасининг бош муҳаррири. У кенгаш сессияларида, доимий комиссия йиғилишларида энг фаоллардан ҳисобланади. Муҳокама этилаётган ҳар бир масала бўйича партиядошларимиз фикрини айтишга ҳаракат қилади.\nС. Абдураҳмоновнинг ташаббуси билан халқ депутатлари туман кенгаши сессияси, унлаги доимий комиссиялар йиғилишлари кун тартибига қатор масалалар киритилди. Айниқса, ўтган йил охирида партиядошларимиз умумий ўрта таълим мактабларидаги тиббий хизматлар, мажбурий дори-дармонлар билан таъминланиш даражаси, ичимлик суви етказиб бериш каби ҳолатларни ўрганганликлари жамоатчилик томонидан қизғин кутиб олинди. Сабаби – ушбу жараёнда деярли барча таълим муассасалари қамраб олинди. Кўпроқ камчилик ва нуқсонларни аниқлашга эътибор қаратилди.\nЯна бир жиҳати – ўрганишларда нафақат депутатларимиз, балки қатор фаоллар ҳам иштирок этдилар. Шу туфайли халқ депутатлари туман кенгаши сессиясига батафсил маълумотлар тақдим этилди. Масалан, мактабларда тиббий кўриклар номигагина ўтказилаётгани ошкор бўлди. Уларда тор доирадаги мутахассислар – травматолог, эндокринолог, окулист ва бошқалар иштирок этмаётгани, ҳамма иш педиатрлар зиммасига юклаб қўйилгани аниқланди. Тиббий кўриклар барча ўқувчиларни қамраб олмаётгани ҳам кўзга ташланди.\nБу жараёндаги юзакичиликларни тасдиқловчи фактлар ҳам аниқланди. Масалан, 35-умумтаълим мактабида Ҳусанбой Файзуллаев деган ўқувчи бор. Маълум бўлишича, унинг бир буйрагида хасталик аниқланганлиги сабабли олиб ташланган. Лекин тиббий кўрик натижалари ўрганилганда, шифокорлар уни соппа-соғ деб қайд этганликлари депутат ва фаолларимизни ажаблантирди. Ана сизга кўзбўямачилик! Шунга ўхшаш бошқа мисоллар ҳам йўқ эмас.\nЁки айрим мактабларда тиббиёт хоналари ташкил этилмаганлигига нима дейсиз? Бунга 20-умумтаълим мактабини мисол келтирса бўлади. Қисқаси, депутатлик гуруҳи етакчисининг ўзи маълумотномалар асосида маъруза тайёрлади ва сессияга тақдим этди. Муҳокама жуда қизғин ўтди, кўплаб фикр-мулоҳазалар билдирилди. Уларнинг ҳаммаси ҳисобга олиниб, энг муҳимлари қарор лойиҳасига қўшилди. Унда вазиятни ўнглаш юзасидан чора-тадбирлар ҳам белгиланди.\nАлбатта, масала сессияга қўйилгани ва муҳокамага этилгани, мазмундор ҳамда таъсирчан қарор қабул қилингани яхши. Аммо иш шу билан тугади, деб хотиржам бўлишга ўрин йўқ. Бу ҳақда яқинда депутатларимиз иштирокида ўтказилган йиғинда ҳам фикрлашдик. Саидолим Абдураҳмонов, Олимхўжа Мақсудов ва Абдуллахон Жалилов туман кенгаши қарори қандай бажарилаётганлигини мониторинг қилишни таклиф этди. Бу масала депутатлик гуруҳининг иш режасига киритилди. Янги ўқув йили бошлангандан сўнг мактабларда яна ўрганиш ўтказишга келишиб олинди.\nУмидахон Абдуллаева ҳам фаол депутатларимиздан. У ўзи тиббиёт бирлашмасида ҳамшира бўлиб ишлайди. Вақт топиши билан кенгашимиз ўтказадиган ўрганишларда қатнашади. Буни ўзи учун биринчи даражали вазифа, деб ҳисоблайди. Чунки аҳоли вакиллари билан мулоқотларда ҳаётий муаммолар аниқланадики, уларни ҳал этишга кўмаклашиш барчамизнинг бурчимиздир. Сайловчилар билдирган таклиф ва мулоҳазалар депутатлик сўровларига мавзу ҳам бўлади. Масалан, шу йил баҳорда “Навбаҳор” маҳалласида учрашувлар ўтказганимизда электр таъминотида узилишлар кўплиги аҳолини қийнаётгани маълум бўлди. Симёғочларнинг аксарияти эскириб, яроқсиз ҳолга келганлиги, бу эса уларнинг синиб кетишига олиб келиши мумкинлигидан хавотирлик билдирилди.\nДепутатимиз вазиятни атрофлича ўрганиб, ҳолат чиндан ҳам ташвишли эканлигига ишонч ҳосил қилди. Сўнгра туман электр тармоқлари корхонасига депутатлик сўрови юборилди. Тез орада мурожаат ўрганилди ва вазиятни ўнглаш юзасидан амалий ишлар бошланди. Бундан маҳалла аҳли ниҳоятда хурсанд бўлди. Орадан кўп ўтмай 40 та янги темир-бетон устунлар эскирган симёғочлар ўрнини эгаллади. Электр узатувчи симлар ҳам алмаштирилгач, таъминот барқарорлашди.\nКуни кеча Умидахон билан яна учрашиб қолдик. У яқинда тушган яна бир мурожаат бўйича иш олиб бораётганини билдирди. Маълум бўлишича, Навоий номидаги маҳалла фуқароси Муножот Абдуллаева эри билан ажрашиб кетганлиги, бироқ у тўртта боласи бўла туриб, алимент тўламаётганлигидан шикоят қилибди. Депутатимиз ҳуқуқшунослардан зарур маслаҳатларни олиб, Муножотнинг кўнглига таскин бергани кетаётган экан.\nДарвоқе, шу ўринда 6-Ифтихор сайлов округидан халқ депутатлари туман кенгашига депутат Умидахон Абдуллаева шу йилнинг ўзида сайловчиларнинг мурожаатлари асосида 10 та депутатлик сўрови тайёрлаб, тегишли мутасаддиларга юборди. Уларнинг саккизтаси ўз вақтида ҳал қилинди. Иккитаси эса тез орада кўриб чиқилади ва қўйилган муаммо ўз ечимини топади. Бу ҳақда депутатимиз яқинда сайловчилар ҳузурида ҳисобот берганда ҳам айтиб ўтди. Кўпчилик унинг маҳаллий ҳокимият вакиллик органидаги фаолиятини маъқул деб топганлиги диққатга сазовордир.\nБаҳромжон Ҳайитбоев ҳам жонкуяр депутатларимиздан. Унинг ўзи туман тиббиёт бирлашмасига қарашли марказий касалхонада врач бўлиб ишлайди. Депутат сифатида ўз сайлов округидаги аҳоли вакиллари билан доимий мулоқот олиб боради. У маҳалла фаоллари билан ҳамкорликда иш олиб боришни одат қилган. Бир йил аввал кўпчилик билан суҳбатда тўйлар ва бошқа маросимларни камчиқим, ихчам ва дабдабабозликларссиз ўтказиш масаласи кўтарилганди. Депутат таклифи билан маҳалла оқсоқоллари, энг ҳурматли кишилар тўпланиб, маслаҳатни бир жойга қўйишди. Ҳар бир маросим махсус тузилган ишчи гуруҳи назоратида ўтадиган бўлди.\nМана энди, ҳамма хурсанд, тўйлар ортиқча дабдабозликларсиз ўтмоқда. Келин-куёвлар учун ўнлаб машиналардан кортежлар ташкил этишга барҳам берилди. Ҳамма маросимлар ихчамлаштирилгани фақат фойда бўлди. Бунинг учун аҳоли депутатимиздан миннатдор.\nЯна бир депутатимиз – Абдукарим Дўстбоев тумандаги таниқли бинокорлардан. Кўп йилдан бери “Чортоқархитектқурилиш” масъулияти чекланган жамиятига раҳбарлик қилади. Сайловчилар билан доимий мулоқотда, улар билдирадиган таклиф ва мулоҳазаларни ҳеч эътиборсиз қолдирмайди. Масалан, яқинда бир гуруҳ сайловчилар ўзларининг фарзандлари тарбияланаётган 1-мактабгача таълим ташкилотида шахмат-шашка майдончасини барпо этишда ёрдам сўрашди. Депутат жамият раҳбарияти билан келишиб, дарҳол тегишли ёрдамни кўрсатди. Бундан ота-оналар ҳам, педагоглар ҳам мамнун бўлишди.\nАлбатта, депутатларимиз ўтган салкам беш йил мобайнида муайян ишларни амалга оширганликлари аён. Лекин бундан-да яхшироқ ишлаш, залворлироқ натижаларга эришиш ҳам мумкин эди, деб ўйлаймиз. Келгусида албатта, шу йўлдан борамиз. Зотан, давлатимиз раҳбари таъкидлаганидек, “Ҳар қандай сиёсий партия замон билан ҳамнафас бўлиб, унинг ўткир талабларига жавоб берган тақдирдагина сиёсий куч сифатида яшай олади”, деб таъкидлади. Депутатлар эса “Адолат” СДП сайловолди дастурини бажаришда, мақсад ва ғояларини ҳаётга татбиқ этишда етакчи куч саналади.


2020 йилда энг кўп даромад олган дунё юлдузлари - Zamin.uz\n2020 йилда дунё юлдузлари жами 6,1 миллиард доллар ишлаб топишди. Бу олдинги йил билан солиштирганда 200 миллион доллар кам. Бу борада Кайли Женнер ва Канье Уэст етакчилик қилмоқда, дея 15 декабрь куни хабар берди «Forbes» журнали.\n2020 йилда Ким Кардашьяннинг синглиси Кайли Женнер 590 миллион доллар ишлаб топди. Бу пулнинг аксар қисмини Coty косметик компанияси акцияларининг 51% улушини сотиш ҳисобига қўлга киритди.\nМусиқачи Канье Уэст — Кимнинг турмуш ўртоғи 170 миллион доллар даромад олди. Рэпер бу пулга Adidas билан тузган шартномасидан кейин эгалик қилди. Кучли учликка якун ясаб бериш 106 миллион доллар ишлаб топган теннисчи Рожер Федерерга насиб қилди.\n71,5 миллион долларлик даромад билан актёр Райан Рейнольдс бизнесда муваффақият қозонган 100 кишилик рейтингда 18-ўринни эгаллади. Хонанда Билли Айлиш бир йил ичида 54 миллион доллар ишлаб топиб, 43-ўриндан жой олди.\nРўйхатга киритилган машҳур бойлар билан батафсил «Forbes» журналида танишишингиз мумкин. “Замин” янгиликларини “Инстаграм”да кузатиб боринг\nЯнгиликлар » Дунё » 2020 йилда энг кўп даромад олган дунё юлдузлари


Президент 2019 йил номини эълон қилди\n28.12.2018 09:50 0 21850\nЎзбекистон Республикаси Президенти Шавкат Мирзиёевнинг Олий Мажлисга Мурожаатномаси бугун, 28 декабрь куни бўлиб ўтди.\nПрезидент Шавкат Мирзиёев таклифига мувофиқ жорий йилдаги ишларни мантиқий давом эттириш ва юксак босқичга кўтариш мақсадида 2019 йил мамлакатимизда «Фаол инвестициялар ва ижтимоий ривожланиш йили» деб эълон қилинди.\n«Юртимизда яшаётган ҳар қайси инсон, миллати, тили ва динидан қатъи назар, эркин, тинч ва бадавлат умр кечириши, бугун ҳаётдан рози бўлиб яшаши – бизнинг бош мақсадимиздир», дея таъкидлади Шавкат Мирзиёев.\n«Биз фақат инвестицияларни фаол жалб қилиш, янги ишлаб чиқариш қувватларини ишга тушириш ҳисобидан иқтисодиётимизни жадал ривожлантиришга эришамиз. Иқтисодиётдаги ижобий натижалар эса ижтимоий соҳада тўпланиб қолган муаммоларни тизимли ҳал этиш имконини яратади», деди давлатимиз раҳбари.\nШавкат Мирзиёев Фаол инвестициялар ва ижтимоий ривожланиш йили 2019 йил


Қирғизистон Миллий хавфсизлик давлат қўмитаси: Чет элда мол-мулки топилган тақдирда Матраимов иши бўйича тергов давом этади\nМиллий хавфсизлик давлат қўмитаси Давлат божхона хизмати раисининг собиқ ўринбосари Раимбек Матраимовга нисбатан чиқарилган суд ҳукмига изоҳ берди.\nҚайд этилишича, суд ҳамкорлик шартномаси бўйича жазо тайинлаган ва «ҳамкорлик шартномасида кўзда тутилмаган жазо тайинлаш ва мол-мулкни мусодара қилишга ҳақли эмас эди».\nШу билан бирга, Миллий хавфсизлик давлат қўмитаси «кўрсатилган жиноят ишидан ташқари, Саймиити Қирғизистондан турли банклар орқали 700 миллион доллардан ошиқроқ олиб чиқилиши билан боғлиқ жиноят иши бўйича тергов олиб борилаётганини» таъкидлади.\n“Матраимовга тегишли қимматбаҳо кўчмас мулкнинг чет элда борлиги ва унинг Саимаити томонидан ушбу маблағларни олиб қўйилишига алоқадорлиги тўғрисида оммавий ахборот воситаларида бир неча бор нашр этилиши муносабати билан тергов ушбу мулкни аниқлашда давом этмоқда. Ҳуқуқий ёрдам бўйича халқаро талаблар Туркия Республикаси, Дубай амирлиги, Украина Республикаси ва Россия Федерациясига юборилди», — дейилади Миллий хавфсизлик давлат қўмитасида.\nДавлат қўмитаси қўшимча қилишича, агар Матраимовнинг мол-мулки тўғрисида жавоб олинса, судгача тергов давом этади ва унинг мол-мулки ҳибсга олинади.\n2020 йил октябрь ойида Раимбек Матраимов божхона органларида коррупция схемаларини тергов қилиш бўйича иш доирасида ҳибсга олинган. Худди шу куни суд уни давлатга етказилган зарарни қоплашга тайёрлиги учун уашаб турган ҳудудини тарк этмаслик тўғрисида қарор чиқарган. 2020 йил охиригача у 1 миллиард 400 миллион сом миқдорида нақд пул қўшди ва 600 миллион сўмни савдо маркази ва тўққиз хонадон шаклида кўчмас мулк орқали давлат даромадига айлантирди.\n11 февраль куни Бишкек шаҳрининг Первомайский туман суди Матраимовнинг иши бўйича қарор чиқарди, уни 319-модда («Коррупция») бўйича жиноят содир этганликда айбдор деб топди ва 260 минг сом жаримага тортди. Шунингдек, суд Матраимов ва унинг қариндошлари мулкига нисбатан илгари қўлланилган ҳибсни бекор қилиш тўғрисида қарор чиқарди.\n49 ёшли Раимбек Матраимов 1997-2017 йилларда Давлат божхона хизматида ишлаган. 2015-2017 йилларда у Давлат божхона хизмати раиси ўринбосари лавозимида ишлаган.


Главная / Маданият ва спорт / САНГАРЛИК ЧЕМПИОН\n- Паҳлавон Маҳмуддек она юрт довруғини ошираман! Ватаним байроғини баланд кўтараман!\nШу ният мақсади - орзуга айланди. Мақсадга эришиш йўлида тинимсиз машқ қилди, устозлари маҳоратини ўрганди. Пирназар Мадримов, Оғажон Мадримов, Хушнуд Салаев каби тажрибали ва кучли спорт усталари кўмагида шаҳар, вилоят, республика ва халқаро миқёсдаги мусобақаларда иштирок этди.\n- Ўзинг мадад бер, пирим!\nБу табаррук дуога йўғрилган сўзларни Шахлохон республика ва жаҳон спорт саҳнларида минг бора такрорлаган. Ота-онаси дуолари, устозлари меҳри уни ҳамиша янги зафарлар сари бошлайди. Беш карра Ўзбекистон, уч карра Осиё чемпиони Шахлохон Абдуллаева бугунги кунда Урганч Давлат университетининг жисмоний маданият ва хотин-қизлар инс-труктори йўналиши бўйича таҳсил олиш билан бирга, навбатдаги мусобақаларга ҳам қизғин тайёргарлик кўрмоқда.\n- Муваффақиятларнинг сири нимада? – дея сўраймиз катта спортимиз вакиласидан.\n- Аввало мени оқ ювиб, оқ тараган она халқимга чексиз ва чексиз таъзим қиламан. Ҳар гал аренада “Шакхла-хан Абдел-лаева, Узбе-кистан” деб эълон қилишганида ва ниҳоят ғалабам шарафига байроғимиз кўтарилаётганда танам жимбирлаб кетади. Волидаи муҳтарамам, бобо-бувиларим-нинг муштоқ чеҳралари кўз олдимдан ўтади. Бундай лаҳзаларни сўз билан тасвирлашни ўзи қийин.\n- Шахлохон бундан-да, кўпроқ юлдузли онларга эришиши мумкинми?\n- Албатта! Инсоннинг куч-қудрати чексиз-чегарасиз. Аммо баъзан ҳаётдаги тасодифлар, кутилмаган зарбалар эсанкиратиб қўяр экан, кишини. Кутилмаганда онам қаттиқ касалга чалиниб қолдилар. Ишонасизми уларни шифохонама шифохона кўтариб юрдим. Бу миннат эмас, фарзандлик бурч! Мана шундай оғир дамларда устозим Шахрулла ака менга яқиндан мададкор бўлдилар. Айнан шу кишининг кўрсатган беғараз ёрдами билан онам тузалиб кетдилар. Ўзим ҳам спортга қайтдим. Ҳозир яхши формадаман. Пандемиядан сўнг албатта, яна ареналарда учрашамиз.\n- Қизим – жону дилим, - дейди оғир дарддан фориғ бўлган Мухайё Абдуллаева, - худога шукр ҳаммаси ортда қолди. Энди фақат олдинга қараб интиламиз, ортга қайтиш йўқ. Марра – бизники! Бутун ҳаётимни қизимга, унинг спорт шарафини ҳимоя қилишга, Ўзбекистон байроғини баланд кўтаришга бағишлайман.\nАлломалардан бири киндик қонинг тўкилган тупроқни қанча-лик азиз тутсанг, шон-шарафинг ҳам шунчалик улуғдир деган экан. Ана шу йўлда элига, юртига содиқ Шахлохон Абдуллаевага спортда янгидан-янги довонларни эгаллашига омад ва қувончлар ёр бўлишини тилаймиз.


Kinodagi loflar - Yoshlar.com\nКинотанқидчилар фильмлардаги куракда турмас лавҳалар ўнталигини тузиб чиқдилар. Энг қизиғи, бундай лавҳаларга томошабин кўникиб қолганидан ҳеч кимга у ғайритабиий туюлмайди.\nОдатда киноларда қаҳрамон ичаётган ичимликка ҳазиллашиб ҳушдан кеткизувчи, ёки вақтинча ухлатиб қўйувчи дорилар солиб қўйилади. Ҳаётда атайлаб қилинган бундай ҳаракат 10 йилгача қамоқ жазосига сабаб бўлиши мумкин.\n3. Бошга берилган зарба\nБуниси ҳар бир фильмда бор. Кимнингдир бошига бир туширилади. У маълум муддат ҳушидан кетади ва кейин бошқа бир жойда ўзига келади. Ҳаётда агар кишига ҳушдан кетгудек зарба берилса ва 2-3 дақиқа ичида ўзига келмаса, унинг ҳаёти жиддий хавф остида қолади. Шифокор ёрдам бермаса, ўлиб қолиши ҳеч гап эмас.\n4. Тинчитувчи найзачалар\n“Уч икс” фильмида кўргансиз, битта найзача отилади, у теккан қаҳрамон ҳушдан кетади ва маълум муддатдан сўнг ҳеч нарса бўлмагандай ўзига келади. Агар ҳаммаси шунчалик осон бўлганда, наркоз берувчи шифокорлар ишсиз қолишарди.\n5. Портлашдан омон қолиш\nНимадир портлаганда ортдаги оловлардан шартта сакраб ўзини отиб юборувчи ва кейин туриб кетиб, жангни давом эттирувчи қаҳрамонларни жуда севамиз. Лекин шуни унутмаслик лозимки, бунчалик портлаш бўлганида очиқ олов ёки осколькалар тегмасада, портлаш тўлқинининг ўзиёқ одамни бирёқлик қилиб қўяди.\n6. Ойналар оша...\nЯна қаҳрамонларимиз олдиларидан чиқиб қолган ойналарни бутун таналари билан уриб синдириб ўтиб кетишни хуш кўрадилар. Бундай қилиш назарий жаҳатдан мумкин, фақат бу тентаклик ортидан камида 20 та операция ўтказиш ва ойлаб даволанишга тўғри келади.\n7. Баландликдан йиқилиш ва омон қолиш\nБу ҳам оддий ишдек. Баланд бино ёки самолётдан йиқилган супер қаҳрамон озгина оғринсада, туриб кетаверади. Аслида одам ўлиши ёки қаттиқ жароҳат олиши учун қаттиқ юзага 10 метр баландликдан йиқилиши кифоя қилади.\n8. Ўқни чиқариб олиш\nТўғри, қаҳрамонларимизга ҳам баъзан ўқ тегиб туради. Лекин дарҳол унинг дўстлари танага қадалган ўқни чиқариб олишга киришиб кетишади. Тиббиёт нуқтаи назаридан айни дақиқада амалга оширилган бу ҳаракат ҳаётда ярадорнинг аҳволини баттар оғирлаштиради.\n9. Қудратли компьютер\nҲозир ҳамма томонни назорат қилиб тура олувчи, ёки истаса вайрон қилувчи компьютерлар ва бундай компьютерларни бошқарувчи салбий қаҳрамонлар ҳақида фильмлар кўпайиб кетди. Тўғри, тараққиёт, жумладан компьютерлар анча ривожланган. Лекин ҳаётда ҳали бутун олам тугул битта кичик шаҳардаги барча жараёнларни назорат қилувчи компьютер ҳам яратилмаган. Жуда кучли компьютерлар ҳам аниқ мақсад ва соҳаларда ишлайди.\n10. Автоматда қирғин\nИжобий қаҳрамон битта автомат билан элликта “ёмон”ни қириб ташлашику майли, гап бошқа жойда. Маълумки, автоматда 32 та ўқ бўлади ва тинимсиз отилганда ўқ бир неча сония ичида тугайди. Энг яхши қуролланган аскар ҳам 200 тадан ортиқ ўқ олиб юрмайди. Демак автомат ўқлари икки дақиқа ичида тугаши керак. Киноқаҳрамонларимиз эса отаверадилар, отаверадилар...\nКомментарии (0) | Добавить: 05.08.2017


Юлдузли тунлар-69 – mulkdor.com\nMonday 12 April 2021 /\nMarch 10 2019, 07:03 АдабиётКитобларКутубхона\nЖамна дарёсининг чап томонидан чиққан офтоб найза бўйи кўтарилганда ёв қўшинининг тиғиз сафлари аниқ кўрина бошлади. Охири уфққа бориб тақалган беҳисоб кўп қўшиннинг ҳар ер-ҳар еридан ҳарбий филларнинг улкан гавдалари чўққиларга ўхшаб чиқиб турарди. Энг катта оқ филнинг устида ўтирган Иброҳим Лоди атрофга худди тепалик устидан қараётгандек ҳаммаёқни баҳузур кўрар эди.\nБобур бир-бирига боғлаб ташланган аравалар ортидаги тепаликда туриб, ёвнинг яқинлашишини кутмоқда. Унинг ўнг қанотига ўғли Ҳумоюн жавобгар эди. Хўжа Калонбек, Ҳиндубек каби энг синалган беклар барча навкарлари билан Ҳумоюннинг ихтиёрига берилган. Марказни тўпчилар ва тўфангандозлар эгаллаган. Ҳар икки қанотнинг икки четида тўлғама учун ажратилган отлиқлар тайёр турибди. Иброҳимнинг ҳарбий филлар ҳимоясига таяниб урушадиган қўшинида пиёдалар кўплиги ва сафлар тиғиз бўлиши маълум эди. Бундай ҳолларда Шайбонийхон тажрибадан ўтказган тўлғама усули қўл келишини Бобур яхши биларди. У ҳам Шайбонийхонга ўхшаб тўлғамага ажратилган аскарларга отларнинг энг чопқирларини саралаб берган эди.\nТоҳир ички беклар ва хос навкарлар билан бирга подшоҳдан орқада турибди. Бобурнинг икки ёнини алоқачи беклар, ясовуллар ва чопарлар эгаллаганлар. Бобур уларга иш буюрар экан, овози ички бир куч ва ишонч билан жаранглаб эшитиларди. «Шу одамнинг паноҳида неча қирғинлардан омон чиқдинг, — деди Тоҳир ўзига-ўзи тасалли бериб. — Бобур мирзо бор экан, сенга ҳеч нима қилмайди».\nДарё билан шаҳар оралиғини тўлдириб ваҳимали қора булутга ўхшаб келаётган Иброҳим Лодининг қўшини қаршисида ҳаракатсиз тек туриб кутиш оғир эди. Кўпчилик бек ва навкарлар фурсатни бой бериб қўяётгандек сабрсизланишар, лекин Бобур:\n— Ҳеч ким буйруқсиз қўзғалмасин! — деб ҳаммани қаттиқ тутиб турарди.\nИброҳим Лоди Бобурнинг қўзғалмасдан кутиб турганини, икки орада юзлаб аравалардан ясалган мустаҳкам девор ва чуқур хандақлар борлигини кўрди-ю, қўшинини тўхтатди. Лашкарбошиларни чақириб, асосий зарбани ёвнинг ўнг қанотига бериш ва шаҳар томондан айланиб ўтиш ҳақида буйруқ берди. Бироқ юз минг қўшинга то янги буйруқни тарқатиб, уни шаҳар томонга бургунча анча вақт ўтди.\nБобур дарҳол мана шу вақтдан фойдаланди. Унинг буйруғи билан тўлғамага ажратилган икки минг отлиқ жойидан қўзғалди. Чопқир отлар ёв қўшинининг икки қанотига тегмай ўтди-ю, бехавотир келаётган орқадаги отлиқлар ва пиёдаларга ҳамла қилди.\nҲумоюн бошлиқ тўрт минг отлиқ ўнг томондан ёвнинг йўлини тўсиб чиқди. Чап қанот ҳам жангга тушди. Марказдаги араваларнинг ора-орасидан тўплар устма-уст ўқ ёғдира бошладилар.\nТўрт томондан яшин тезлигида бирваракайига қилинган ҳамлани тепадан кузатиб турган Тоҳир Бобурнинг саркардалик тажрибасига ўзича қойил бўлиб қўйди. У ҳарбий санъатни фақат дўстларидан эмас, душманларидан ҳам ўрганган эди. Бобур тўп ва милтиқ ишлатишнинг аҳамиятини биринчи марта иттифоқдош Шоҳ Исмоилга қараб билган бўлса, тўлғама ишлатишда ашаддий ёвлари Шайбонийхон ва Убайдуллахоннинг тажрибасини ўзлаштирган эди. У аччиқ мағлубиятлар жараёнида орттирган барча ҳарбий тажрибаларини бугун гўё ягона бир муштга тугиб, майдонга усталик билан ташлади-ю, ташаббусни дарҳол қўлга олди.\nБобурнинг бутун режаси — ёв қўшинини тўрт томондан ўраб олишга ва қанотларини ичкарига қайириб ташлашга қаратилган эди. Лекин ўраб олинган ёв Бобур қўшинига нисбатан етти-саккиз баробар кўп эди, чопқир отлар баҳайбат филларнинг бир зарбасидан юмалаб йиқилиб кетарди. Шу сабабли Иброҳим Лоди аскарлари ҳали ўнгда, ҳали сўлда Бобур қўшинининг ҳалқасини ёриб чиқарди. Бобур ёнида турган алоқачи беклар ва ясо-вулларни кетма-кет жанг майдонига чоптирар, ёвнинг қўли баланд кела бошлаган қанотларга марказдан кўмак юбортирар эди. У марказни ёвга атайлаб очиқ қолдирмоқда эди, чунки ҳали ҳаракатсиз турган аравалар ва тўфанглар марказга қўйилган эди.\nИкки томондан ва орқадан устма-уст зарба берилавергандан кейин Иброҳим Лодининг асосий кучлари ва ҳарбий филлари марказга ташландилар. Шунда Бобур араваларнинг ғилдираклари тагидаги ёғочларни олишни буюрди.\nЕтти юз арава жойидан қўзғалиб ёв қўшинининг рўпарасидан чиқди. Аравалар устидан тўплар, ора-орадан эса тўфанглар яқин келиб қолган ёвга ўқ ота бошлади. Тўпларнинг гумбурлаши, милтиқларнинг қарсиллаши, борут тутуни, ҳар қандай қалқонни тешиб ўтадиган оловли ўқлар зарбаси ва яна бунинг ҳаммаси беҳисоб аравалар шаклига кириб ўз-ўзидан юриб келаётгани ёв қўшинини даҳшатга келтирди. Филлар ярадор бўлиб бўкира бошлади. Филбонлар талвасага тушиб, филларни орқага бурдилар. Орқада эса ғуж-ғуж отлиқлару пиёдалар бир-бирига аралашиб кетган эди. Итар-итар, ур-сур бошланди. Яраланиб қутурган филлар отлиқларни йиқитиб, пиёдаларни босиб янчиб ўта бошлади.\nТўплар ва милтиқлар ҳамон ўқ отмоқда. Тўп ўқи теккан филлардан бир қанчаси пиёдалар устига ағанаб тушди. Орқадан келаётган отлар ва филлар ўзларини тўхтатолмасдан ағанаб ётган филларга суриниб йиқилишарди. Кетма-кет бир-бирини итариб, суриб келганлари олдин йиқилганларнинг устига қулашар ва ўтиб бўлмайдиган тўсиққа айланишарди.\nБу қиёмат ур-йиқитдан қочиб қутулушнинг иложини топган филбонлару отлиқлар жон-жаҳдлари билан қочишга тушдилар. Орқада тўлғама ишлатган отлиқларнинг сафи анча сийраклашиб қолган эди. Филлар бу сафни бирпасда ёриб ўтдилару Деҳли томонга интилдилар.\nТепалик устидан бунинг ҳаммасини кўриб турган Бобур:\n— Ёғий Деҳлини бекитмоқчи! — деди ва алоқачи беклари турадиган ўнг томонга ўгирилди. Бироқ алоқачи беклар, чопарлар ва ясовуллар ҳаммаси бирин-кетин жанг майдонига махсус топшириқлар билан юборилганича қайтиб келишмаган эди. Эҳтимол, уларнинг баъзилари ўлгандир ёки яралангандир — жанг бусиз бўлмайди. Бобур отини буриб, ички беклари ва навкарлари томонга юзланди. Шунда унинг кўзи Тоҳирга тушди. Тоҳир махсус фармонларни ҳамиша яхши адо этиб келганини эслади:\n— Тоҳирбек, Иброҳим Лоди қочдими ёки жанг майдонида қолдими, шуни аниқламоқ керак.\nАгар қочган бўлса хосса тобин* дан қувғинчи юборгаймиз.\nТоҳир чанг-тутунга бурканиб жаҳаннам бўлиб ётган жанг майдонига кўзи жавдираб қаради-ю, синган бошмалдоғини эслаб, овози қалтираб деди:\n— Бош устига, ҳазратим!\nШу пайт жанг бўлаётган томонда оёғига ўқ тегиб, узангисидан қон сирқиб оқаётган бир ясовул от чоптириб келди.\n— Ҳазратим, зафар бизники! — деди у ҳансираб.— Ёғий қочди!\n— Иброҳим ҳам қочдими?\n— Қочган филлар орасида Иброҳимнинг оқ филини кўрдим! Қочди!\n— Бўлмаса дарҳол изига тушмоқ керак! Тоҳирбек, сиз тўхтанг! Жаноб Қосимтой мирзо!\n— Лаббай, ҳазратим! — деб қирқ ёшлардаги норғул бек сафдан олдинга чиқди. Туркистонда туғилиб-ўсган бу бекнинг Улуғбек мирзога узоқ қариндошчилиги бор эди. У ўн беш йилдан бери Бобур ҳузурида хизматда эди.\n— Агар Иброҳим Лоди Деҳли ёки Аграга етиб, бу қалъаларни бекитса, муҳорибаю муҳосара қайтатдан бошланур, — деди Бобур Қосимтой мирзога. — Ҳолбуки, биз Деҳли билан Аграни жангсиз олиш умидидамиз. Ёғийнинг бизга ҳамла қилиш эҳтимоли энди бартараф бўлди. Жаноб Қосимтой, хосса тобиндан минг кишини олинг. Беклардан Бобочуҳра… Тоҳирбек навкарлари билан… Иброҳимни қувланглар. Агар Деҳлида тўхтамай яна қочса, Аграгача кетидан қолманглар, токи бу шаҳарларни беркита олмасин. Кетларингиздан биз изма-из етиб борурмиз!\n— Фармони олийга жонимиз фидо! — деди Қосимтой мирзо.\n— Сиз бизнинг илғоримизсиз. Тангрим ёрингиз бўлсин! Енгингу енгилманг!\nШундай ғолибона жангда илғор сафда бўлиш Тоҳирнинг кўнглини кўтарди-ю, синган бошмалдоғининг оғриғи ҳам сезилмай қолди. У навкарларини ёнига олиб, жанг майдонига ҳаммадан олдин кириб келди.\nОфтоб тиккага келган. Кун иссиқ. Чекинаётган ёв беш-олти бўлакка бўлиниб кетган. Баъзиларини Ҳумоюннинг одамлари, баъзиларини Хўжа Калонбекнинг навкарлари таъқиб этмоқда. Лекин уларнинг отлари эрталабдан бери у ёқдан-бу ёққа чопиб, чарчаб қолган. Тоҳирларнинг тобинда дам олиб турган отлари жангдан толиқиб қолган отлиқлардан ўтиб, ёвга бирпасда етиб олди.\nЕнгилган қўшин бўлиниб-бўлиниб қочаётган бўлса ҳам чўғи жуда катта экани Тоҳирга яқин борганда билинди. Ҳар тўпда етти минг-саккиз минг келадиган қўшин. Уларга нисбатан қувиб келаётганларнинг тўпи жуда кичик. Ёвнинг ҳар тўпида қатор-қатор филлар келаяпти. Лекин уларнинг орасида оқ фил йўқ. Балки Иброҳим филдан тушиб, от миниб кетаётгандир?\nҚосимтой билан Тоҳир ўзаро маслаҳатлашишди-ю, ёвнинг кичикроқ кўринган бир тўпини икки ёнидан айланиб ўтиб, олдиларидан тўсиб чиқишди ва бир сурув филни эгалари билан асир олишди. Уларнинг орасида Иброҳим Лоди йўқ эди.\nҚосимтой филбонларни ҳинд таржимон орқали сўроқ қила бошлади.\n— Айт, Иброҳим Лодининг қайси тўпда кетаётганини кўрсатиб берса озод қиламен!\nФилбонлардан бири орқада қолган жанг майдонини кўрсатиб, куйиб-пишиб алланарса деди:\n— Иброҳим минган фил яраланиб йиқилган эмиш, унинг ўзи ўлганмиш, — деди таржимон.\nЛекин Қосимтой бунга ишонмади:\n— Бизнинг одамлар Иброҳимнинг қочганини кўрган. Сўра, ростини айтсин, бўлмаса боши кесилгай!\nБиринчи филбон яна аввалги гапини такрорлади. Чиндан ҳам Иброҳим жанг майдонида ўлган эди. Лекин Қосимтой филбоннинг гапидан кўра боя Бобурга ахборот берган ясовулнинг гапига кўпроқ ишонар эди. Қосимтой сиқиштира бергандан кейин бошқа бир филбон тусмол билан Иброҳимнинг дарё бўйлаб кетиб бораётган катта тўпда эканини айтди. Учинчи бир филбон ўнг томонда кетаётган тўпни кўрсатди.\nҚосимтой ҳамма филбонларни филлари билан бирга махсус навкарларга топшириб, Бобурнинг ихтиёрига юборди. Кейин дарё бўйлаб чекинаётган тўпнинг кетидан тушдилар. Бу тўпда фил минган, от минган ва Лоди қўшинининг энг жанговар қисми ҳисобланадиган ражпутлар кўп эди. Қосимтой дарё томонда, Бобобек билан Тоҳир ўнгдан айланиб ўтиб, уларнинг йўлларини тўсиб чиқдилар. Ражпутлар таъқиб этаётганларнинг нисбатан оз эканлигини кўрдилару камонларига ўқ ўрнатиб, қилич яланғочлаб, дадил жанг қила бошладилар.\nТоҳир камонига ўқ ўрнатиб отаётганда синган бармоғининг жонсизланиб, ишламай қолганини сезди. Ўқнинг учини бошқа бармоқлари билан тутиб, камонни тортиб отди. Ўқ қилич яланғочлаб келаётган қора бир одамнинг кўзи аралаш юзига тегди. Ўқ еган ражпут бир қўли билан юзини чангаллаб, отдан йиқилиб тушди. Бу орада полвонтахлит бир ражпут Тоҳирга яқин келиб қолди. Тоҳир камонига қайта ўқ ўрнатишга улгурмаслигини сезди-ю, қиличини суғурди. Ражпут полвони олтита кескир тиғи бор чакра деган қуролини кўтарди. Тоҳир унинг чакра тутган қўлига қараб қилич сермади. Қилич чакрага қарсиллаб текканда Тоҳирнинг синган бошмалдоғидан баданига шундай оғриқ тарқалдики, вужуди зирқираб кетди. Шишиб кетган бошмалдоқ қиличнинг дастасини қўлидан қандай чиқариб юборганини билмайди. Фақат қилич ерга учиб тушганини кўриб, белидан ханжарини олмоқчи бўлди, лекин улгурмади. Олти тиғли кескир чакра унинг бўйни ва ўнг елкасига шундай бир зарб билан урилдики, кифтидан энгагигача ҳамма жойини қиймалаб ташлагандай туюлди. Тоҳир кўзи тиниб отнинг ёли устига кўкраги билан тушганда чакранинг яна бир зарбаси унинг зирҳли кийимига қарсиллаб урилди. Тоҳир даҳшатли оғриқ ичида: «Eнди бу мени отдан йиқитмагунча қўймайди! — деб ўйлади. У отдан йиқилса жасади туёқлар тагида қандай мажақланишини тасаввур қилди-ю: — Тезроқ ҳушимдан кетсам эди!» — деди.\nШу пайт Мамат етиб келиб, дастаси узун ойболтани чакра кўтарган ражпутнинг қўлига урди.\nЧакра ерга тушиб кетди. Мамат қонга беланиб, эгардан сирғалиб туша бошлаган Тоҳирни тез ўнгариб олди-ю, жанг майдонидан қочиб чиқди.\n* Т о б и н — резерв.\nЭрта қайтган турналар (қисса)-14\nКеча отхонада раис Тиналиев билан Чекиш бригадир Оқсой десантини синовдан ўтказишди. Ҳамма плуглар номерлаб қўйилиб, қўшчиларга биркитилди. Султонмуротга биринчи номерли плуг ...\nАдабиётApril 14 2019, 03:04\nМeҳробдан чаён-қўрқунч бир жасорат\nҚобилбой бу сўзни эшиткучи қулоқлариға ишонмағандек, Анварнинг яқинроғиға сурилди. — Нима деяпсиз, Анвар, мен яхши онгламадим? Анвар яна ўша сўзини такрорлади. Қобилбой энди ...\nАдабиётDecember 5 2018, 10:12\nФиғон тўла афғон: салом, афғон (хотира-эссе)\nХуллас, “йигитлик бурчимни сидқидилдан адо этиш учун” ҳарбий хизматга отландим. Пойтахтда рўйхатда турганим учун хизматга шу ердан чақирилганман. Мен кетаётган чақирувда ...\nАдабиётNovember 8 2017, 10:11


Азизбек Абдуғофуров: "Бу жангда ғалаба қозонсам, навбатдагиси АҚШда бўлади"\n17 март, 2021, 23:55\nҲамюртимиз яна уч кундан сўнг ўз камарини ҳимоя қилади.\nПрофессионал бокснинг иккинчи ўрта вазн (76,2 кг) тоифасида WBC Silver камари соҳиби ҳамюртимиз Азизбек Абдуғофуров (13-0, 5 КО) 20 март куни Россияда навбатдаги жангини ўтказади. Юртдошимизга россиялик ўзи каби мағлубиятсиз одимлаётган Павел Силягин (6-0, 4 КО) рақиблик қилади. Мазкур жангда Абдуғофуров ўзига тегишли бўлган WBC Silver камарини ҳимоя қилади.\nЯна уч кундан кейин рингга кўтарилувчи юртдошимиз тайёргарликни сўнги кунларини Москвада ўтказмоқда. Биз боксчимиз билан боғланиб, унинг жанг ва рақиб борасидаги фикрлари, шунингдек, кейинги режалари билан қизиқдик.\n- Жангга тайёрман. Яхши ҳозирлик кўра олдик. Кайфиятлар ҳам аъло даражада. Рақибни мураббийим Илгар Алиев билан ўрганиб чиқдик. Техникаси юқори, бўйи ҳам баланд экан. Масофада жанг олиб боришни хуш кўради ва шу зайлда ишлайди. Асосан босим уюштириб, гавда қисмига кўпроқ зарбалар беришга ҳаракат қиламан.\nУмуман олганда рингда ундан кучли эканлигимни исботлашга ҳаракат қиламан. Кейинги режалар ҳақида тўхталсак, промоутер ҳамда менежерим Викрам Свапрагасахам яна уч-тўртта жанг қилиб бериш борасида ишларни бошлаб юборган. Насиб қилса, ушбу жангда ғалаба қозониб, ёруғ юз билан ватанга қайта олсак, навбатдаги жангимни АҚШда ташкил қилиш режалаштирилмоқда. Ўйлайманки, чиройли ғалабага эришиб, барча мухлисларни ҳурсанд қилишга ҳаракат қиламан!\nТЕЗКОР ХАБАР Азизбек Абдуғофуров профессионал боксдаги илк мағлубиятини қабул қилиб олди ва WBC Silver камарини бой бериб қўйди\nТЕЗКОР ХАБАР Азизбек Абдуғофуровнинг навбатдаги жанг санаси ва рақиби маълум бўлди


"Ҳақиқий инқироз энди келади" - BBC O'zbek\n"Ҳақиқий инқироз энди келади"\nҚозоғистон президенти Нурсултон Назарбоев мамлакат бошига иқтисодий қийин паллалар келаётганини таъкидлаган. У иш ўринларининг қисқариши ва даромад кўриш камайиши мумкинлигини айтган.\n"2007-2009 йиллардагидан анча кучли - ҳақиқий инқироз келмоқда. Шу муносабат билан ҳукуматга вазиятни таҳлил қилиш, инқирозга қарши иш режалари тузиш, зарур чораларни аниқлаш ва аҳолига етказишни топшираман", - деган Нурсултон Назарбоев.\nПрезидент матбуот хизматининг хабар беришича, Бош вазир Карим Масимовни қабул қилган Назарбоев мамлакат иқтисоди қийин аҳволда амал қилаётганини айтган.\n"Ёнилғи маҳсулотларининг нархи пасайиши натижасида бюджет тушуми 40 фоизга камайди. Бундан ташқари кўмир, қора ва рангли металл каби бошқа экспорт маҳсулотларимизнинг ҳам нархи тушди. Шу билан бирга қишлоқ хўжалигида унча катта бўлмаган ўсиш кузатилди, саноат корхоналари, жумладан, машинасозлик соҳамиз ишлаб чиқаришини камайтирди", - деган Нурсултон Назарбоев.\nДавлат раҳбари дунёдаги иқтисодий ҳолатни назарга олиб тез орада вазият яхшиланмаслигини айтган. Мамлакат аҳолиси ташкилотларнинг фойдаси камайиши, даромадларнинг тушиши ва иш ўринларининг камайишига тайёр туришини таъкидлаган.\nНазарбоев аҳолининг заиф қатламини дастаклаш учун тайёр дастурлар бўлиши кераклигини айтган. Бироқ у ишлаб чиқаришга асосланган корхоналар давлатдан ёрдам кутмаслиги кераклигини ва бунинг учун Миллий жамғармадан маблағ ажратишни тақиқлаб қўйишини билдирган.\nКузатувчилар Қозоғистон иқтисоди қийин дамларни бошидан кечираётганини олдин ҳам айтишган.\nҚозоқ тангасининг қадрсизланиши ва мамлакатдаги ишлаб чиқарувчиларнинг россиялик тадбиркорларнинг рақобатига дош беролмаётгани мамлакат иқтисодига зарба бўлаётгани айтилади.\nҚозоғистон Миллий банки тангани 20 октябрда эркин савдога қўйган бўлса-да, уни яна назорат остига олишга мажбур бўлган.\nТанга бозорда эркин сузишни бошлаганидан сўнг 1 долларнинг нархи 300 тангагача кўтарилиб кетди. Бироқ Миллий банкнинг бозорга миллионлаб доллар чиқариши натижасида бугунги кунда бир доллар 278 тангадан сотилмоқда.\nМиллий банк 16 сентябрдан бошлаб тангани дастаклаш учун бозорга 1,5 миллиард долларга яқин маблағ чиқаришга мажбур бўлди. Миллий банк матбуот хизматининг маълум қилишича, октябр охиригача тангани курсини маълум миқдорда ушлаб туриш учун 3 миллиард доллар сарфланади.\nНазарбоев:Қозоғистон иқтисодий инқироздан чиқиб кетади\nРоссиядаги иқтисодий пасайиш Қозоғистонга ҳам таъсир қилди\nХалқаро Инқироз Гуруҳи Қозоғистон ҳукуматини ислоҳот ўтказишга чақирди\n30 Сентябр 2013